4 Sebab Kenapa Yahoo Tewas Kepada Google

Yahoo yang diasaskan oleh Jerry Yang dan David Filo pada tahun 1994 dengan nama Yet Another Hierarchical Officious Oracle merupakan antara enjin carian terawal di dunia. Ketika itu boleh dikatakan Yahoo berfungsi seakan-akan Google.

Namun tidak lama selepas itu, Yahoo terus merudum sehinggalah semakin hilang dari pandangan. Malah hari ini, Yahoo ditinggalkan jauh oleh pesaingnya Google. Kenapa semua ini berlaku, apa sebabnya?

Suatu ketika dahulu, Larry Page dan Sergey Brin pernah menawarkan PageRank kepada Yahoo dengan harga US$1 juta sahaja. Yahoo menolak tawaran itu kerana menyedari PageRank tidak mampu memberikan apa-apa faedah kepada syarikat tersebut.

Jangkaan itu meleset apabila PageRank berjaya menjadi nadi kepada Google. Malah 50% daripada hasil carian di Google disumbangkan oleh PageRank.

Ketidakmampuan Yahoo membuat analisis bikin syarikat itu hanya mampu terlopong sahaja melihat potensi PageRank.

Bagi meningkatkan lagi algoritma, Yahoo telah membentuk kerjasama dengan Google. Yahoo beranggapan, kerjasama itu mampu memberikan kelebihan kepada mereka untuk menggunapakai algoritma Google. Jadi, masyarakat akan punyai pilihan untuk menggunakan enjin carian dan tidak akan berlaku monopoli.

Namun lain pula yang jadi kerana Google yang sebenarnya memperolehi kelebihan daripada kerjasama ini. Kerjasama itu telah membuatkan algoritma Google menjadi lebih baik, sementara Yahoo masih lagi berada pada takuk yang sama.

Pada tahun 2006, Mark Zuckerberg pernah menawarkan Facebook kepada Yahoo dengan nilai US$1 bilion. Macam biasa, Yahoo menolak tawaran itu dengan alasan nilai yang diminta oleh Mark Zuckerberg terlalu tinggi. Ditambah pula, Facebook masih lagi terlalu baru ketika itu dan Yahoo tidak nampak apakah nilai tambah yang mampu diberikan.

Jangkaan itu meleset dan Facebook berjaya menjadi antara platform media sosial paling berkuasa di dunia.

Menyedari kesilapan itu, Yahoo mula mahu bangunkan platform media sosial sendiri dengan membeli Flickr, Delicious dan Right Media tetapi masih lagi gagal.

Sepanjang penubuhan, Yahoo telah mengambilalih lebih 19 syarikat dan hampir kesemuanya gagal.

Paling ketara sekali adalah pengambilalihan Tumblr pada tahun 2013 dengan harga US$1.1 bilion. Tumblr terus kehilangan penggunanya sebaik sahaja diilhakan oleh Yahoo.

Hal itu mendorong Yahoo untuk terus menjual Tumblr kepada Automaticc dengan harga lebih murah iaitu US$10 juta sahaja.

Kesimpulannya apa yang melanda Yahoo adalah kegagalan menganalisis pasaran sehingga menyebabkan syarikat itu terlepas beberapa peluang.

Mereka cuba menebus balik kesilapan itu dengan membaikinya namun masih lagi gagal. Perkara ini dilakukan terus menerus sehingga kelihatan agak sia-sia.

Jadi, rebutlah peluang di depan mata kerana peluang kedua tidak selalunya indah.


Kelas Kedua: Bahagian Paling Malang Titanic

Umum mengetahui bahawa RMS Titanic mempunyai tiga kelas, iaitu kelas Pertama, Kedua dan Ketiga. Kelas Kedua dibina untuk menampung lebihan dari pembeli yang tidak dapat membeli tiket kelas pertama.

Kemudahan kelas kedua tidak banyak perbezaan dari kelas pertama. Kedudukan kelas kedua terletak dari bahagian belakang hingga ke bahagian tengah kapal. Kelas kedua mempunyai 3 tingkat, iaitu Dek D E dan F. Bilik E-1 hingga E-42  merupakan bilik  alternatif bagi kelas pertama sekiranya permintaan tinggi.

Seperti kelas pertama, ruang kelas kedua juga turut dilimpahi dengan kemewahan. Perabot-perabot yang diisi di kelas kedua diperbuat dari kayu oak dan mahagoni. Lantai-lantai kelas kedua kesemuanya diperbuat linoleum yang bewarna merah putih.

Fasiliti di kelas kedua juga tidak banyak perbezaan dari kelas pertama. Jika kelas pertama mempunyai 3 buah lif, kelas kedua pula mempunyai hanya sebuah lif. Ianya lebih baik dari kelas ketiga yang tidak mempunyai lif langsung!

Sesetengah fasiliti kelas pertama seperti perkhidmatan menggunting rambut dan menangkap gambar juga boleh digunakan oleh penumpang kelas kedua.

Ruang terbuka kelas kedua bersambung dengan kelas pertama. Khidmat sewa kerusi dengan harga 1 Pound juga turut disediakan untuk para penumpang. Ruang terbuka kelas kedua ini menjadi tempat berkumpul bagi para penumpang ketika malam kejadian.

Setelah Titanic siap, tata-rata mereka yang membeli tiket kelas kedua Titanic merupakan golongan professional, seperti guru, mubaligh, pelancong dan keluarga dari golongan pertengahan. Tiket untuk kelas kedua bermula dari harga 13 Pound (1, 123 Pound = RM 683).

Turut berada di kelas kedua ini ialah pemuzik-pemuzik Titanic yang bermain di kelas pertama. Dari 1,317 penumpang, 284 daripadanya merupakan kelas kedua di atas kapal Titanic.

Jika kelas kedua Titanic ini dibandingkan dengan kapal-kapal lain, ruang kelas kedua ini sebenarnya ialah ruang kelas pertama bagi kapal-kapal pesiaran yang lebih kecil.

Selepas Titanic karam, kelas kedua merupakan bahagian yang paling tervk. Ini kerana kedudukannya yang terletak di bahagian tengah dan belakang kapal. Malah, lelaki kelas kedua juga merupakan golongan paling sedikit yang terselamat dari peristiwa itu.

Dari 168 penumpang, hanya 14 orang lelaki sahaja yang terselamat termasuk seorang guru, Lawrence Beesley. Suasana kelas kedua dapat dibayangkan melalui penulisannya, The Loss Of SS Titanic.

Tidak dapat banyak artifak dan gambar tentang kelas kedua yang dapat dilihat hari ini kerana ianya mvsnah tervk. Namun, bayangan suasana kelas kedua ini dapat dilihat pada RMS Olympic yang merupakan kembar kepada Titanic.


Membedah Maksud Lirik Lagu Cindai Oleh Siti Nurhaliza

Menurut Kamus Dewan Edisi Keempat, “cindai” telah ditakrifkan sebagai sejenis kain sutera berbunga yang warnanya seperti warna ular sawa. Perkataan tersebut berasal daripada Bahasa Sanskrit iaitu “cunrī (चुनरी)” yang bermaksud “sutera berbunga”.

Cindai adalah sebuah lagu dinyanyikan oleh Siti Nurhaliza. Lagu sepanjang 4 minit 56 saat itu ditulis oleh Pak Ngah dan Hairul Anuar Harun. Adnan Abu Hassan merupakan penerbit lagu berkenaan di bawah syarikat Suria Records.

Sebagaimana banyak lagu lain, Cindai juga mempunyai kisahnya yang tersendiri. Persoalannya, apakah isikandungan bagi lagu tersebut. Barangkali artikel ini dapat menjawab sedikit persoalan tentang lagu bergenre Pop Etnik keluaran 29hb Oktober 1997 ini.

ISI KANDUNGAN LAGU

Rangkap pertama lagu ini adalah “Cindailah mana tidak berkias, Jalinnya lalu rentah beribu, Bagailah mana hendak berhias, Cerminku retak seribu.”. Rangkap tersebut mengisahkan tentang patah hati seorang perempuan. Beliau cuba untuk bergembira, namun tidak berjaya kerana berasa tawar hati.

Rangkap kedua lagu ini adalah “Mendendam unggas liar di hutan, Jalan yang tinggal jangan berliku, Tilamku emas cadarnya intan, Berbantal lengan tidurku.” Rangkap tersebut mengisahkan seorang perempuan yang berasal daripada golongan berada. Kekayaan beliau tidak mampu mengatasi kesedihan.

Rangkap ketiga lagu ini adalah “Hias cempaka kenanga tepian, Mekarnya kuntum nak idam kumbang, Puas ku jaga si bunga impian, Gugurnya sebelum berkembang”. Rangkap tersebut mengisahkan tentang cubaan perempuan untuk kelihatan cantik. Sebelum sempat berbuat apa-apa, kekasihnya telah mengkhianatinya
Rangkap keempat lagu ini adalah “Hendaklah hendak hendak kurasa, Puncaknya gunung hendak ditawan, Tidaklah tidak tidak ku daya, Tingginya tidak terlawan.” Rangkap tersebut mengisahkan tentang usaha perempuan untuk menawan kembali kekasihnya. Namun segala usaha kelihatannya sia-sia.

Rangkap kelima lagu ini adalah “Janganlah jangan jangan kuhiba, Derita hati jangan dikenang, Bukanlah bukan bukan kupinta, Merajuk bukan berpanjangan.”. Rangkap tersebut mengisahkan tentang pemujukan kendiri wanita tersebut. Perempuan itu memujuk dirinya supaya tidak bersedih lalu memaafkan kekasihnya.
Rangkap kelima lagu ini adalah “Akar beringin tidak berbatas, Cuma bersilang paut di tepi, Bidukku lilin layarnya kertas, Seberang laut berapi.”. Lagu tersebut mengisahkan tentang harapan dan kekuatan perempuan tersebut untuk memenangi kembali kekasihnya. Biarpun cara berkenaan mengancam nyawanya.

Rangkap keenam lagu ini adalah “Gurindam lagu bergema takbir, Tiung bernyanyi pohonan jati, Bertanam tebu di pinggir bibir, Rebung berduri di hati”. Rangkap tersebut mengisahkan tentang kejayaan usaha perempuan tersebut untuk memenangi kembali kekasihnya.Rupa-rupanya, lelaki itu hanya memberi harapan palsu.

Rangkap terakhir lagu ini adalah “Laman memutih pawana menerpa, Langit membiru awan bertali, Bukan dirintih pada siapa, Menunggu sinarkan kembali”. Rangkap tersebut mengisahkan tentang kesedaran perempuan tersebut terhadap janji palsu lelaki tersebut. Beliau yang menerima takdir itu kemudiannya meneruskan pencarian cinta sejati.

GAYA BAHASA

Gaya Bahasa merupakan susunan kata yang digunakan oleh pengarang dalam usaha mengungkapkan tema dan persoalan dalam karya”. Untuk kes ini, lagu yang bertajuk Cindai menjadi subjek kajian dalam Komponen Sastera (KOMSAS).

Aspek Gaya Bahasa yang terdapat dalam Cindai adalah Asonansi. Asonansi adalah pengulangan bunyi vokal yang sama dalam deretan kata. Vokal yang terdapat dalam lagu tersebut adalah huruf “Aa”. Senikata yang mempunyai Asonansi ialah “Hias cempaka kenanga tepian”.

Aspek Gaya Bahasa yang terdapat dalam Cindai adalah Peribahasa. Peribahasa adalah kelompok kata yang tetap susunannya dan mempunyai maksud tertentu. Peribahasa yang terdapat dalam lagu ini ialah “bertanam tebu di pinggir bibir”. Peribahasa tersebut bermaksud “Mengeluarkan kata yang manis untuk memujuk atau memuji”.

Aspek Gaya Bahasa yang terdapat dalam Cindai adalah Sinkope. Sinkope adalah penggunaan singkatan kata. Contoh singkatan dalam lagu ini adalah “kupinta”. Imbuhan “ku-” adalah singkatan kepada “aku” iaitu kata ganti nama diri perseorangan yang pertama dalam keadaan tidak formal.

Aspek Gaya Bahasa yang terdapat dalam Cindai adalah Bahasa Sanskrit. Bahasa Sanskrit adalah serapan asing yang terdapat dalam lagu ini. Perkataan “Pawana” berasal daripada Bahasa Sanskrit iaitu “pavana (पवन)”. Dalam Bahasa Melayu, “pawana” membawa maksud “angin”.

AKHIR KATA

Kesimpulannya, itu adalah antara isikandungan tentang lagu Cindai. Setiap orang mempunyai tafsiran yang berbeza tentang lagu ini. Pendapat kami, lagu tersebut mengisahkan tentang seorang perempuan yang telah putus cinta.

Bagi pendapat kami juga, lagu tersebut agak berbeza dengan lagu cinta yang lain. Tidak seperti sebilangan lagu cinta zaman kini yang barangkali menjurus pendengar kepada masalah kemurungan(?), irama lagu Cindai dimainkan dalam nada yang gembira(?).

Apakah pendapat anda tentang lagu Cindai? Apakah isikandungan yang anda boleh temui di dalam lagu tersebut? Harap berikan ulasan anda di dalam ruang ulasan di bawah.

RUJUKAN:

Dewan Bahasa dan Pustaka: Cindai. Dicapai pada 14hb September 2020 dari https://prpm.dbp.gov.my/cari1?keyword=cindai

Lirik Lagu Siti Nurhaliza: Cindai. Dicapai pada 14hb September 2020 dari https://www.wowkeren.com/…/lagu/siti_nurhaliza/cindai.html

Siti Nurhaliza – Cindai (Official Music Video – HD). Dicapai pada 14hb September 2020 dari https://m.youtube.com/watch?index=1&list=RDFRTjsEC5Os8…

Gaya Bahasa Dalam KOMSAS. Dicapai pada 14hb Ogos 2020 dari http://cikgu-rozali.blogspot.com/…/gaya-bahasa-dalam…


Penemuan Kapal Viking Yang Membawa 3,000 Rempah Alam Melayu

Orang Norse atau Norsemen ialah kaum Jerman yang menetap di utara Eropah seperti Scandinavia dan utara Jerman. Pada abad ke-8 Masihi, kaum ini mencapai fasa kegemilangan saat mereka mula berlayar ke seluruh Eropah, menggelarkan diri dengan nama Viking, kemudian menjadi prnakluk yang digeruni oleh kaum-kaum Eropah lain.

Menurut kajian terkini, orang Viking semasa dalam fasa kegemilangan, mereka pernah berdagang dengan pedagang-pedagang di luar Eropah Timur seperti pedagang Slav dari kerajaan Kievan’ Rus dan pedagang Arab muslim dari kerajaan Bani Umayyah. Sejak Eropah masuk fasa pertengahan selepas runtuhnya Empayar Rom, tidak ada hubungan dagangan secara lansung dengan pedagang luar Eropah selain kerajaan Byzantine.

Tapi korang tahu tak yang saintis baru-baru ini menemui kapal karam milik orang Norse pada abad ke-15 Masihi danmkapal tersebut mempunyai 3,000 jenis rempah-ratus dari Asia Tenggara? Jika benar rempah-ratus ini dibawa oleh kapal orang Norse, adakah mereka pernah berhubung dengan pedagang dari sana, atau terus berhubung dengan Alam Melayu?

Kapal karam itu sebenarnya kapal diraja bernama Gribshunden, milik raja Denmark bernama Raja Hans. Kapal ini berlayar ke Sweden pada tahun 1498 untuk bertemu dengan bekas pemerintah Sweden bernama Sten Sture the Elder. Tujuan sebenar Raja Hans ke sana ialah bagi mencuba nasib untuk mencalonkan dirinya sebagai raja Sweden baru selepas majlis kabinet Sweden menolak Sten Sture sebagai pemerintah baru.

Tapi, malang tak berbau, Gribshunden telah diletupkan dan karam di Laut Baltik semasa perlayaran dari kota Copenhaden ke Kalmar. Kapal karam itu kemudian ditemui oleh penyelam pada tahun 1970-an namun diabaikan sehinggalah pada tahun 2000. Barulah ahli arkeologi tempatan mengeluarkan ukiran kayu berupa kepala naga, satu-satunya serpihan badan kapal yang dalam keadaan baik.

Kajian ke atas kapal berusia lebih 500 tahun ini diketuai oleh dua orang ahli arekologi bernama Mikael Larsson dan Brendan Foley dari Lund University, Sweden. Mereka berdua melaporkan bahawa kumpulan penyelidikan ini menemui 3,000 jenis rempah-ratus seperti lada hitam, bunga cengkih, buah pala, mustard, daun adas, kacang almond, halia, dan bunga saffron. Mereka juga menemui bahan makanan lain seperti beri hitam kering, raspberi, anggur, dan biji pokok rami.

Selain rempah-ratus, senjata seperti senjata api dan crossbow juga ditemui dalam kapal Gribshunden sepanjang 35 meter ini. Yang menariknya, dalam kapal ini terdapat rangka ikan sturgeon Atlantik gergasi yang panjangnya 2 meter. Ternyata kapal Gribshunden ini ialah kapal yang membawa barang yang bernilai pada waktu ini, dijadikan sebagai hadiah kepada Sten.

Dengan kehadiran rempah-ratus dalam kapal Raja Hans ini, kita mengetahui bahawa bahan tersebut sangat bernilai mengalahkan emas bagi orang Eropah Utara pada fasa pertengahan. Malah, sesiapa yang memiliki rempah-ratus dianggap sebagai orang kaya. Golongan aristokrat juga tidak terkecuali wajib memiliki rempah-ratus ini. Jadi, Raja Hans ketika itu sangat kaya sampai mampu hadiahkan sebuah kapal penuh dengan rempah-ratus kepada bekas raja Sweden.

Namun, kehadiran bunga cengkih dan buah pala membuatkan kita tertanya-tanya. Raja Hans mungkin mendapatkan kedua-dua rempah ini dari hubungan perdagangan dengan pedagang-pedagang Asia yang mendagangkan rempah ini seperti India dan China. Mungkin juga pedagang dari Denmark berlayar terus ke Alam Melayu, terutamanya Kepulauan Maluku kerana mengetahui Maluku ialah pusat penanaman bunga cengkih dan buah pala.

Andaian kedua ini nampak mustahil kerana tiada catatan terus dari pedagang Eropah, Hanya andaian pertama saja nampak logik. Apa-apa pun, para saintis masih mengkaji ke atas Gribshunden bagi mencari sebarang bukti bagi memahami sepenuhnya kapal milik Raja Hans ini.

Kami sediakan buku-buku menarik jika korang nak beli selain KITAB TAMADUN YAHUDI dan DUNIA TANPA TEMBOK COVER BARU. Korang boleh beli di sini untuk dapatkan diskaun-diskaun buku yang menarik: https://bit.ly/bukupatriots

RUJUKAN:

Joanna, Gillan. 11 February 2023. Tasty Treasures: 3,000 Plants, Spices, and Fruits Found on 15th Century Norse Shipwreck. Ancient Origins.

Warming, Rolf (1 July 2015). “Gribshunden: Significance and Preliminary Investigations”. Combat Archaeology.

Mikael, Larsson; Brendan, Foley. 26 January 2023. The king’s spice cabinet–Plant remains from Gribshunden, a 15th century royal shipwreck in the Baltic Sea. Plos One.


Bolehkah Perempuan Hamil Kerana Angin?

Seberapa ramai yang pernah terdengar nama Cianjur, sebuah kota yang terletak di Kepulauan Jawa. Tetapi baru-baru ini, sesuatu berlaku di sana hingga melambungkan nama Cianjur ke persada antarabangsa (tetapi mungkin konteks yang agak negatif).

Seorang wanita bernama Siti Zainah telah melahirkan anak perempuan. Kehamilan memang perkara sangat normal bagi wanita.

Cuma Zainah hamil hanya selama sejam sahaja, itupun selepas angin memasuki badannya melalui liang peranakan (The Sun Daily, 2021).

Kisah ini mendapat perhatian pihak berkuasa, yang terus menyiasat. Bayi ajaib ini ialah anak kedua Zainah, yang empat bulan berpisah dengan suami (Wong, 2021).

Cerita Zainah memang tidak logik, sedangkan kucing pun bunting selama 58 hari. Ini pula hamil sejam terus beranak. Tetapi ada dua kisah menarik yang boleh dibincangkan di sini:

Sains sebenarnya sudah lama mengetahui tentang potensi kelahiran tanpa sperma. Kejadian ini diberikan definisi parthenogenesis yang sudah menjadi satu perkara biasa dalam dunia haiwan.

Spesis biawak aspidoscelis neomexicanus diketahui membi.ak melalui proses ini.

Tetapi manusia jelas sekali bukan spesis cicak. Proses kelahiran manusia bermula dengan sperma dan ovum, bagaikan kunci dan mangga.

Dengan bahasa mudah, sperma membawa maklumat khusus yang digunakan ovum (Moyer, 2007)… untuk memulakan proses enam hingga sembilan bulan (bukan sama sekali sejam).

Sebuah kajian yang dijalankan mengembangkan lagi peranan sperma dalam proses kehamilan.

Secara semulajadi, sperma mempunyai protein penting (Swann, et al., 2004) yang merancakkan arus kalsium dalam ovum (menyebabkan proses salinan DNA dan kromosom).

Walau apa cara sekalipun, manusia memerlukan sperma untuk menghasilkan embrio. Proses parthenogenesis tidak boleh menjadi jendela semulajadi untuk wanita.

Perbincangan ini hanya merangkumi dapatan sains. Ia tidak langsung menafikan hal ehwal agama tentang Nabi Isa (as) yang dilahirkan tanpa bapa.

Ia juga tidak mengandaikan sama sekali bahawa Maryam (as) sebenarnya mempunyai kekasih rahsia. Sesungguhnya topik Nabi Isa (as) ialah sentuhan agama; jadi tiada kaitan langsung dengan situasi di Cianjur.

Discovery Fit & Health (kemudian dijenamakan semula sebagai Discovery Life) pernah mengudarakan siri televisyen I Didn’t Know I Was Pregnant antara 26 Mei 2009 hingga 19 Oktober 2011.

58 episod dihimpunkan dalam empat musim, menceritakan habis tentang ramai wanita yang tidak tahu mereka hamil. Asalnya mereka ingat simtom kehamilan itu sebenarnya masalah kesihatan lain.

Ada yang percaya mereka tidak subur. Seorang wanita bernama Klara Dollan di London, England tidak tahu langsung yang tubuhnya sudah sarat mengandung. Pada jam 4 pagi, perutnya kejang teruk… yang disangka datang bulan.

Berbekal paracetamol, Dollan menaiki bas untuk pergi kerja. Beberapa jam kemudian, beliau berada dalam hospital… selepas melahirkan bayi perempuan (Hunt, 2019).

Inilah fenomena cryptic pregnancies yang mana wanita berkenaan tidak tahu pun sedang hamil. Dollan sebenarnya ada penjelasan yang logik. Beliau memutuskan hubungan dengan teman lelakinya lima bulan sebelum kelahiran mengejut ini (kiranya hamil sejak sebelum itu lagi).

Dollan sangka berat badannya naik sebab menjadi bujang semula (sebaliknya kerana hamil). Tiada simtom hamil langsung – loya atau mengidam… apa pun tiada. Dan Dollan sudah lama mengalami masalah kitaran ha.id.

Sebuah kajian dijalankan apda tahun 2011 mendapati bahawa seorang dalam 475 ibu tidak sedar hamil sehingga sudah 20 minggu ke atas.

Mereka tidak berasa loya atau mengalami badan yang semakin mengembung (kerana hamil). Selalunya bayi kelahiran sama ini akan kekurangan berat (Caporuscio, 2020).

Lebih merisaukan, ibu berkenaan perlu bergegas “untuk menjadi ibu” kerana tidak bersedia langsung sepanjang mengandung (yang tidak diketahui).

Kesimpulan

Cryptic pregnancies bukanlah sesuatu yang boleh diperlekehkan, kerana ibu-ibu terbabit cenderung melahirkan anak di tempat yang tidak sepatutnya (Mazel, 2020).

Sama seperti situasi dihadapi Dollan, yang melahirkan anaknya Amelia di tandas kerana sangka sa.kit perut teruk. Apa yang berlaku di Cianjur perlu disiasat dengan rapi. Bukan semua orang tahu tentang cryptic pregnancy.

RUJUKAN:

Caporuscio, J. (202, Mac 24). What to know about cryptic pregnancy. Medical News Today.

Hunt, E. (2019, Mac 31). Cryptic pregnancies: ‘I didn’t know I was having a baby until I saw its head’. The Guardian.

Mazel, S. (2020, Mei 6). What is a Cryptic Pregnancy? What To Expect.

Moyer, M.W. (2007, Disember 21). Can a virgin give birth? Slate.

The Sun Daily. (2021, Februari 17). Miraculous birth? Indonesian police investigates after woman gets impregnated by a gust of wind.

Swann, K., et al. (2004). The cytosolic sperm factor that triggers Ca2+ oscillations and egg activation in mammals is a novel phospholipase C: PLCzeta. Repr0dµction. 127 (4): 431-439.

Wong, D.J. (2021, Februari 17). Indonesian lady says gust of wind made her pregnant, police start investigating. Mashable.


GST VS SST

Consumption Tax adalah salah satu cukai yang paling stabil kutipannya kerana mahu tidak mahu, rakyat kena berbelanja. Secara kasar, consumption tax dikenakan kepada perbelanjaan rakyat. You consume, you have to pay tax.

Kenapa Consumption Tax itu diperlukan? Pihak kerajaan memerlukan pendapatan yang stabil bagi mentadbir sebuah kerajaan. Seperti mana kita tahu, populasi rakyat Malaysia sentiasa meningkat, dan secara kasar, kos yang untuk mentadbir sebuah negara juga akan meningkat. Subsidi kesihatan dan subsidi pendidikan? You name it.

Semua itu termasuk dalam perbelanjaan kerajaan. Mahu harapkan duit dari hasil barangan komoditi seperti petroleum, minyak kepala sawit dan getah? Tidak cukup boss, lagipun pendapatan bagi komoditi ini tidak stabil macam consumption tax kerana ianya sangat terdedah pada faktor luaran yang kita tidak dapat kawal.

Consumption tax yang pernah dilaksanakan oleh Malaysia ialah Goods and Service Tax (GST) atau boleh juga dikenali sebagai Value-Added Tax (VAT) dan Sales and Service Tax (SST). Secara teori, perbezaan sistem GST dan sistem SST adalah GST secara langsung meletakkan beban cukai kepada pengguna manakala SST meletakkan beban cukai secara langsung kepada pengilang lalu pengilang memindahkan beban cukai tersebut kepada pengguna.

ADAKAH GST DIKENAKAN PADA SETIAP RANTAI PENGEDARAN?

Ya, namun cukai yang dikenakan kepada peniaga pada setiap rantai pengedaran itu boleh dituntut. Contohnya, si pengilang menjual produknya kepada pemborong yang bernilai RM10 (termasuk margin untung) dan caj GST 60 sen, jadi jumlah keseluruhan pemborong kena bayar adalah RM10.60. Namun, 60 sen tersebut boleh dituntut dengan pihak kastam. Jadi kos pemborong yang sebenar adalah RM10.00. Dan proses ini berlaku sampailah ke tempat pengguna di mana beban cukai tersebut dibayar secara langsung.

BAGAIMANA PULA DENGAN SST?

SST dikenakan pada pengilang sebanyak 10%. Contohnya, si pengilang dikenakan cukai 10% ke atas produk kilangnya, RM10.00 nilai produk, RM1 cukai yang perlu dibayar. Pengilang akan salurkan kos cukai tersebut kepada pemborong. Jadi jumlah kos yang perlu dibayar oleh pemborong adalah RM11.

KENAPA KERAJAAN DAHULU MELAKSANAKAN GST, MEMANSUHKAN SST?

1) Untuk elakkan cukai berganda (barangan+barangan). Kelemahan SST yang boleh kita nampak adalah potensi untuk terjadinya double taxation atau cukai berganda. Contohnya, kilang membuat laptop akan order parts laptop dari kilang membuat parts laptop. Kedua-dua kilang ini dikenakan cukai SST. So akan berlakunya double taxation dalam penghasilan laptop.

2) Untuk elakkan cukai berganda (barangan+perkhidmatan).

Contohnya, kita membeli coca-cola dekat hotel. Hotel kemudian mengenakan service tax, Coca-Cola yang dibeli oleh hotel dan dijual kepada pengguna juga telah dicukaikan di peringkat kilang. Secara tidak langsung, telah berlakunya cukai berganda di sini.

3) Ketelusan. Ketika zaman SST, cukai yang dibayar oleh pengguna tidak dinyatakan pada resit dan bukti bayaran yang lain. Tetapi pada zaman GST, pengguna akan dapat tahu berapa cukai yang telah dibayar.

4) Asas percukaian perlu diperluaskan. Tahukah anda, hanya 2 juta daripada 30 juta rakyat membayar cukai pendapatan? Ia sebenarnya jumlah yang sangat sedikit. Walaupun pendapat ini kurang popular bagi orang awam namun i adalah satu langkah yang perlu dilakukan untuk ekonomi negara.

Jadi, antara langklah ketika perlaksanaan GST dahulu adalah seperti cukai pendapatan telah dikurangkan, perlaksanaan BR1M (sudah tukar nama) serta banyak tax exemption yang lain untuk barang-barang keperluan telah diberikan bagi membantu golongan B40 dan M40.

5) “Cukai” tersembunyi. Perlaksanaan GST telah menghapuskan cas hutang tersembunyi yang boleh berlaku pada perlaksanaan SST. Contohnya, kita boleh lihat di sini :

Kilang = RM100+10% cukai SST = RM110
Cukai yang dibayar = RM10
Pemborong= RM 110+20% margin untung = RM132
Cukai yang dibayar = 0 “Cukai” terselindung = RM10 x 20% = RM2
Retailer = RM132+30% margin untung = RM171.60
Cukai yang dibayar = 0 “Cukai” terselindung = (RM10+RM2)x 30%= RM3.60

Jadi, jumlah kutipan yang kerajaan dapat = RM10
Jumlah yang cukai perlu dibayar oleh pengguna = RM10+2+3.60 = RM15.60
Jumlah cukai yang tidak dapat dikutip = RM5.60 (peniaga sapu)

KELEMAHAN PERLAKSANAAN GST YANG LEPAS

1) Peniaga yang Tidak Berdaftar.

Seperti mana kita tahu, untuk mengenakan cukai GST terhadap pengguna, sebuah perniagaan mesti mendaftar untuk menggunakan sistem GST dan barulah peniaga boleh menuntut kos GST daripada kastam. Persoalannya di sini, bagaimana pula dengan nasib peniaga-peniaga kecil di mana kebanyakannya tidak mendaftarkan perniagaan mereka? Mereka terpaksa menyerap segala kos GST terhadap perbelanjaan perniagaan mereka.

“Suruh ja dia orang daftar GST kat kastam, selesai masalah..”

Nanti dulu! Kos untuk menyelenggarakan sistem GST ni bukannya murah. Kena ada pekerja yang mahir dengan sistem tersebut. Jadi kena ambil seorang akauntan atau hantar pekerja yang sedia ada pergi kursus yang juga melibatkan kos. Segala bukti transaksi perniagaan juga hendak disimpan dengan teliti untuk memudahkan proses tuntutan.

2) Jangka Masa Proses Tuntutan

Proses tuntutan GST mengambil masa 14 hari masa bekerja jika penyata GST dihantar online atau mengambil masa 28 hari jika dihantar secara manual itupun JIKA dokumen-dokumen yang dihantar lengkap. Jika tidak, proses itu akan mengambil masa yang lebih lama, jesteru itu ianya akan menyebabkan terganggunya cashflow perniagaan.Setakat ini, banyak juga peniaga melaporkan bahawa tuntutan mereka berlanjutan sampai ke berbulan-bulan lamanya, lantas menganggu cashflow mereka. Ini berbeza dengan kaedah perlaksanaan cukai GST di negara Eropah yang lebih efisyen.

3) Margin Keuntungan yang Tinggi.

Jika tingginya margin keuntungan yang dikenakan oleh setiap rantaian perniagaan, duit kerajaan yang diperolehi oleh GST lebih banyak daripada SST. Jika harga dikenakan ke atas pengguna 67% lebih mahal daripada harga kilang, cukai GST lebih banyak daripada cukai SST. Senang cerita, cuba tukarkan kadar keuntungan setiap rantaian perniagaan itu sebanyak 50%.

Jika dibuat menggunakan pengiraan seperti di dalam gambar, cukai GST = RM17.25 SST= RM15. Ini bermaksud cukai GST lebih mahal jika margin keuntungan melebihi satu tahap di mana ianya menyebabkan harga barang ke atas pengguna lebih mahal 67% daripada harga kilang.

Pendapat peribadi penulis, walaupun terdapat kelemahan yang ada pada perlaksanaan GST, tetapi GST perlu diteruskan bagi mempelbagaikan pendapatan negara. Namun perlu pembaikan dari segi perlaksaan kerana tidak boleh dinafikan perlaksanaan GST itulah yang bermasalah. GST bukanlah kitab yang tidak boleh diubah demi kebaikkan rakyat. Sistem GST itu jauh lebih baik daripada SST. Yang perlu diperbetulkan adalah sistem GST negara kita yang sedia ada, agar beban rakyat dapat dikurangkan.


Mamalia Yang Beracun Dan Bertoksik

Apabila bercerita tentang haiwan yang beracun atau bertoksik, pasti anda akan terus membayangkan ular (reptilia), katak (amfibia) dan juga pelbagai haiwan lain dan bukannya haiwan dari kumpulan mamalia. Ini kerana mamalia selalunya dikaitkan dengan aktiviti pemburuan yang menggunakan sama ada gigi, kuku serta gigitan kuat seperti jaguar.

Tetapi tahukah anda bahawa terdapat mamalia yang bertoksik serta beracun? Artikel ini akan mendedahkan tentang mamalia yang menggunakan racun atau toksik sama ada untuk mempertahankan diri,  memburu mangsa atau semasa persaingan untuk membiak.

*Funfact: Gigitan jaguar adalah gigitan terkuat didalam keluarga “kucing besar”. Mengalahkan kucing besar yang lain seperti singa, harimau dan sebagainya.

Skunk

Ancaman yang dibawa skunk kepada manusia dan haiwan lain adalah semburan bau-bauan yang sangat busuk. Semburan skunk mempunyai 7 bahan kimia yang mengandungi sulfur di dalamnya. Seterusnya, semburan skunk mengandungi kompaun kimia yang bernama Thiol. Menariknya, thiol juga terdapat didalam bawang dan bawang putih. Kompaun thiol ini adalah campuran atom diantara 1 atom sulfur + 1 atom hidrogen.

Simptom yang terhasil apabila terkena semburan “bertoksik” skunk bergantung pada jarak skunk yang menyembur cecair dan lokasi kawasan badan yang terkena semburan. Semburan skunk tidak diserap dengan baik oleh kulit, menyebabkan hanya simptom minima sahaja selain daripada bau-bauan yang busuk.

Antara simptom yang terjadi kepada manusia akibat semburan skunk ialah mata berair dan muntah. Tetapi, apabila semburan terkena tepat pada bebola mata ia boleh menyebabkan ulser, keradangan serta hilang penglihatan sementara. Di dalam situasi yang jarang-jarang berlaku, ia juga boleh menyebabkan anemia (sel darah merah berkurang). Malah ada direkodkan bahawa terdapat kes serius semburan skunk memerlukan pemindahan darah akibat anemia.

*Funfact: Selain dari menyebabkan semburan skunk itu bau yang sangat busuk, kompaun thiol juga memberikan rasa yang sedap kepada bawang dan bawang putih.

Platipus

Platipus atau nama saintifiknya Ornithorhynchus anatinus adalah sejenis haiwan mamalia semi-akuatik yang terdapat di Australia serta Pulau Tasmania. Seperti Echidna, platipus adalah haiwan monotreme, yang bermaksud mamalia yang bertelur dan bukannya beranak seperti mamalia lain.

Platipus boleh dikatakan seperti haiwan mutan atau hibrid oleh kerana ciri-cirinya memiliki paruh seperti itik serta badan yang berbulu seperti memerang atau beaver. Tetapi, tahukah anda bahawa platipus ini merupakan haiwan yang beracun?

Ini kerana pada sepasang kaki belakang platipus jantan terdapat “taji” kecil seperti yang terdapat pada kaki ayam. “Taji” ini mempunyai sambungan kepada kelenjar beracun yang dihasilkan oleh sistem imunisasi platipus sendiri. Oh ya, cuma platipus jantan sahaja yang mempunyai taji beracun, manakala taji platipus betina akan gugur sendirinya apabila meningkat dewasa.

Racun platipus boleh menyebabkan kematian kepada haiwan kecil seperti kucing atau anjing malah terdapat sebuah kes merekodkan tentang kematian anjing akibat racun platipus. Racun platipus ini tidak berkemampuan menyebabkan kematian kepada manusia. Walaubagaimanapun, ia tetap menyebabkan kesakitan yang teramat sangat dan boleh juga menyebabkan berlakunya (hyperalgesia), keadaan dimana kawasan yang disuntik racun menjadi semakin sensitif kepada kesakitan dan ianya boleh berlanjutan berbulan lamanya.

Mengapa platipus menghasilkan racun? Para saintis berpendapat, taji beracun itu digunakan semasa persaingan untuk mendapat pasangan. Hipotesis ini dikuatkan lagi dengan fakta bahawa platipus jantan menghasilkan lebih banyak racun semasa musim panas yang kebetulannya sama waktu dengan musim mengawan.

Slow Loris

Slow loris adalah primat yang bersifat nocturnal. Slow loris terdapat di Asia Tenggara. (Malaysia, Indonesia, Thailand dan sebagainya). Nokturnal itu apa? Nokturnal diklasifikasikan sebagai sifat yang aktif pada waktu malam. Slow loris adalah haiwan omnivor, mereka memakan tumbuhan, buah serta serangga kecil di hutan.

Tetapi tahukah anda haiwan comel bermata besar ini mempunyai gigitan yang bertoksik? Toksik ini dihasilkan kelenjar yang terdapat dibawah lengannya. Toksik ini hanya terhasil apabila slow loris menjilat kelenjar tersebut dan enzim yang terdapat pada air liur slow loris akan bertindak balas dengan bahan kimia dihasilkan kelenjar seterusnya menjadikan ia bertoksik. Kemudian campuran air liur bertoksik itu akan diletakkan pada gigi mereka menjadikan gigitan mereka lebih merbahaya. Ini adalah mekanisma pertahanan diri untuk melindungi diri daripada pemangsa.

Malangnya, slow loris kini telah menjadi haiwan buruan manusia setelah tular rakaman video “comel” slow loris mengangkat lengannya apabila digeletek. Ini menyebabkan permintaan untuk menjadikan slow loris ini sebagai haiwan peliharaan meningkat. Untuk mengetahui lebih lanjut tentang perdagangan haram slow loris, sila ke pautan dibawah.

*Haiwan liar bukan haiwan peliharaan. Jangan hanya kerana ingin tampak lain dari yang lain, anda mengambil haiwan ini dari habitatnya.

Cencorot

Cencorot yang dibincangkan adalah Cencorot Berekor Pendek Utara atau nama saintifiknya Blarina brevicauda. Cencorot spesies ini hanya terdapat di bahagian utara benua Amerika dari Nova Scotia di Kanada sehingga ke negeri Georgia di Amerika Syarikat.

Ia membina sarangnya di terowong bawah tanah ataupun dibawah batu dan kayu besar. Mereka juga membina laluan yang kompleks dibawah daun, tanah dan salji bagi mengelak dikesan pemangsa.

Seterusnya, cencorot berekor pendek ini merupakan pemakan yang pelahap dan makan dengan kerap. Dianggarkan bahawa cencorot berekor pendek ini memakan makanan melebihi 3 kali beratnya dalam 1 hari. Cencorot ini akan makan lebih banyak pada musim sejuk demi untuk mengekalkan suhu badannya.

Haiwan kecil ini juga mempunyai senjata hebat iaitu gigitan beracun. Cencorot berekor pendek ini mempunyai kelenjar air liur yang menghasilkan racun. Racun yang dihasilkan membolehkan cencorot berekor pendek memburu haiwan yang lebih besar dari saiz badannya. Racun cencorot ini digunakan bagi melumpuhkan mangsanya sama ada katak, tikus kecil, ular, burung serta cencorot lain.

Solenodon

Solenodon adalah haiwan prasejarah yang telah wujud lebih 76 juta tahun dahulu! Lebih lama dari zaman semasa dinosaur pupus akibat peritiwa hentaman metor. Walaubagaimanapun, akibat penebangan hutan yang tidak terkawal dan juga haiwan-haiwan lain seperti anjing yang diperkenalkan di habitat nya, telah menyebabkan jumlah solenodon ini berkurangan.

Kini, hanya terdapat 2 spesies solenodon di dalam dunia, Solenodon cubanus yang mendiami kepulauan Cuba dan Solenodon paradoxus yang mendiami kawasan Hispaniola (Santa Domingo dan Haiti).

Solenodon mempunyai saiz yang sedikit besar daripada tikus biasa dan mempunyai kuku panjang yang digunakan untuk mengorek tanah. Solenodon juga mempunyai mata yang kecil yang menyebabkan ia tidak dapat melihat dengan baik. Walaubagaimanapun, kekurangan penglihatan tersebut dibelakangi oleh kebolehan untuk menghidu dan sentuhan yang hebat. Oh ya, solenodon betina mempunyai lokasi puting yang sedikit aneh, oleh kerana ia terletak di bahagian pelipat kaki belakangnya.

Solenodon ini juga merupakan antara beberapa jenis mamalia yang beracun. Namun solenodon sangat menarik bukan hanya kerana ianya beracun, ianya adalah kerana solenodon menyuntik racun tersebut melalui taringnya seperti ular. Simptom yang disebabkan oleh racun solenodon adalah sama seperti gigitan ular iaitu keradangan pada bahagian gigitan serta kesakitan yang berlanjutan beberapa hari. Walaubagaimanapun racun tersebut hanya menyebabkan kematian pada haiwan kecil sahaja.

Rujukan:

[i] https://io9.gizmodo.com/the-chemistry-of-skunk-spray-1567355548

[ii] https://valleycottageanimalhospital.com/2014/07/24/getting-skunked-its-not-just-about-the-stink/

[iii] https://animals.howstuffworks.com/mammals/platypus-poison.htm

[iv] https://news.nationalgeographic.com/news/venomous-primate-discovered-in-borneo/

[v.] http://www.biokids.umich.edu/critters/Blarina_brevicauda/

[vii.] http://thescienceexplorer.com/nature/mysterious-solenodon-mammal-snake-bite

[viii.] https://www.wired.com/2016/02/absurd-creature-of-the-week-the-mystery-of-solenodon-the-mammal-that-bites-like-a-snake/


Perjuangan Menghasilkan Vaksin Pertama Malaria

Penularan COVID-19 mengingatkan semua tentang kepentingan kesihatan. Negara-negara maju mampu mengukuhkan sektor dengan hanya satu perbincangan dalam dewan perwakilan. Malaysia bernasib baik kerana mempunyai ekonomi yang mapan.

Walau bagaimanapun, negara-negara Afrika misalnya tidak boleh menghela nafas lega meskipun jika COVID-19 berjaya diselesaikan esok hari. Kerana rakyat mereka masih bergelumangan dalam ambang bαhαyα, dengan penularan malaria. Pada tahun 2019, seramai 409,000 orang di Afrika meninggal dunia kerana malaria. Sangat tinggi.

Penyakit malaria berlaku kerana lima spesis parasit (bukan virus) kumpulan Plasmodium, yang dibawa air liur nyamuk. Jadi nyamuk gig.it; parasit pun masuk dalam salur dαrαh dan membiαk dalam hati manusia (Caraballo & King, 2014).

Permulaan simtom berbeza mengikut spesis parasit. Kalau Plasmodium falciparum, selalunya 9-30 hari selepas jαηgkitαη dengan demam panas berbatuk kering. Ada yang tidak dapat menggerakkan anak mata pada arah sama (Bartoloni & Zammarchi, 2012); bayangkan mata kiri bergerak… tapi mata kanan statik.

Sesiapa yang hamil memang mimpi ηgeri habis. Kalau kandungan tidak gμgμr; silap-silap imuniti bayi terlalu terjejas sampai boleh meninggal pada bila-bila masa (Hartman, et al., 2010).

Kalau tengok guna perspektif begini, memang betul pun apa yang golongan liberal bisingkan. Katanya industri kesihatan hanya terhegeh-hegeh bertindak apabila penyakit berskala besar (COVID-19) berlaku. Untuk COVID-19 bukan main laju boleh buat vaksin yang berkesan dan selamat.

Tetapi untuk rakyat Afrika yang sengsara, kena tunggu lama. Tetapi sebenarnya, naratif sebegini kurang tepat. Vaksin COVID-19 laju sebab permintaan tersangat tinggi iaitu seluruh dunia. Vaksin malaria lambat sebab permintaan tinggi dalam satu benua khas (Afrika).

Usaha untuk membangunkan vaksin malaria sudah bermula sejak 1980-an, apabila GlaxoSmithKline (GSK) Vaccines terlibat dalam zon kesihatan Afrika. Pihak GSK kemudian berpakat dengan Walter Reed Institute of Research di Maryland, Amerika Syarikat.

Dan kedua-dua pihak ini mendapat dana hasil gandingan inisiatif PATH Malaria Vaccine dan Yayasan Bill and Melinda Gates (BMGF). Memang Bill Gates sangat aktif dalam matlamat BMGF iaitu penghαpμsαη malaria.

Gigih mereka jalani ujian klinikal untuk beberapa sebatian. Hanya sebatian RTS,S/AS01 sahaja yang mendapat kadar keberkesanan sekitar 26 hingga 50 peratus. Benar, 50 peratus sebenarnya rendah. Tetapi lebih baik daripada tiada langsung.

Dan pada Julai 2015, RTS,S mendapat kelulusan pertama daripada Agensi Perubatan Eropah. Beberapa bulan kemudian, pihak WHO bercadang untuk menguji RTS,S secara besar-besaran di Afrika. Ujian ini adalah untuk melihat kadar keberkesanan jangka panjang. Mereka perlu tahu banyak benda: 1) berapa banyak dos diperlukan, 2) masa antara setiap dos dan 3) isipadu sebenar setiap dos.

Sini semua nampak betapa susahnya nak roll out vaksin. Untuk RTS,S, mereka menguji dengan empat dos. Nampak banyak – tetapi itulah kenyataan, yang mana ramai hilang arah dan menggelabah lebih apabila COVID-19 memerlukan dos penggalak.

Tetapi dengan empat dos inilah, saintis berjaya mengurangkan kadar penularan malaria sebanyak 70 peratus untuk malaria secara keseluruhan (Roxby, 2021). Bayangkan – dalam ujian 50 peratus; dalam lapangan 70 peratus. Macam mana boleh naik? Sebab ada ubat-ubatan anti-malaria.

Yakin pada dapatan ini, pihak WHO meluluskan RTS,S yang dijenamakan sebagai Mosquirix. Bukan senang untuk menewaskan Plasmodium falciparum. Kalau ikut dapatan rasmi, spesis inilah paling aktif dan kuat. Kadar keberkesanan empat dos Mosquirix hanya mengekang 30 peratus daripada kes falciparum (Maxmen, 2021).

RUJUKAN:

Bartoloni, A., & Zammarchi, L. (2012). Clinical aspects of uncomplicated and (ditapiskan) malaria. Mediterranean Journal of Hematology and Infectious (ditapiskan). 4 (1): e2012026.

Caraballo, H., & King, K. (2014). Emergency department management of mosquito-borne (ditapiskan): malaria, dengue and the West Nile virus. Emergency Medicine Practice. 16 (5): 1-23.

Hartman, T., et al. (2010). The impact of maternal malaria on newborns. Annals of Tropical Paediatrics. 30 (4): 271-282.

Maxmen, A. (2021, Oktober 8). Scientists hail historic malaria vaccine approval – but point to challenges ahead. Nature.

Roxby, R. (2021, Ogos 26). Trial suggests malaria (ditapiskan) could be cut by 70%. BBC.


Hebatkah Kuasa Doa?

Berdoa adalah suatu ibadah yang sangat dituntut malahan dapat ditemukan banyak nas- nas yang sahih daripada al-Quran dan juga al-Sunnah yang menerangkan tentang kepentingan serta kelebihan berdoa bahkan menjadi senjata rahsia orang-orang beriman.

وَقَالَ رَبُّكُمُ ادْعُونِي أَسْتَجِبْ لَكُمْ

Maksudnya: “Dan Tuhan kamu berfirman: “Berdoalah kamu kepada-Ku, nescaya Aku perkenankan doa permohonan kamu.” (Al-Ghafir:60)

Daripada ayat ini dapat difahami juga bahawa berdoa merupakan suatu arahan Allah dan Allah turut memberikan jaminan bahawa Dia akan memustajabkan sebarang permintaan hamba-Nya.

Imam Ibn ‘Asyur mengatakan bahawa ayat ini merupakan satu dalil bahawa Allah SWT menuntut hamba-Nya untuk berdoa kepada-Nya berkaitan hajat-hajatnya serta ianya menjadi dalil akan pensyariatannya dan perkara ini tidak mempunyai khilaf di antara umat islam.

Kata Ibnu Kathir bahawa inilah kurniaan Allah kepada hamba-Nya untuk berdoa dengan jaminan untuk mengabulkan doa hamba-hamba-Nya.

Pernah berlaku suatu ketika seperti mana yang diambil daripada hadith baginda ﷺ  yang diriwayatkan oleh Abdullah bin Umar bahawasanya ada tiga orang sedang melakukan satu perjalanan untuk mencari sesuatu bagi keluarga mereka kemudian turunnya hujan dengan lebat sehingga mereka terpaksa berlindung di sebuah gua di atas gunung. Ketika itu dengan secara tiba-tiba batu besar jatuh lalu menutupi mulut gua keseluruhannya.

Lalu salah seorang daripada mereka berkata, “Tampakkanlah amalan saleh yang kalian lakukan lalu berdoalah”.

Lantas bangun seorang daripada mereka lalu berdoa, “Ya Allah, aku mempunyai dua orang tua yang lanjut usia mereka, seorang isteri dan dua anak. Akulah yang memelihara mereka dan apabila aku datang menemui merkea maka aku perahkan susu dengan dimulakan kepada kedua ibubapaku .”

“Sesungguhnya tempat penggembalaanku sangat jauh hingga satu ketika aku pulang pada waktu malam dan mendapati mereka sudah tertidur. Lalu aku membawa susu seperti biasa dan berdiri berdekatan mereka . Aku tidak memberi kepada isteri dan anakku walaupun mereka merengek di hadapanku sehinggalah terbit fajar.”

“Seandainya menurut-Mu, aku melakukan itu kerana mengharapkan keredhaan-Mu, maka geserlah batu ini sehingga kami dapat melihat langit.” Lalu Allah membuka sedikit pintu gua dengan menggeser batu tersebut. (Tetapi masih sempit).

Kemudian lelaki berikutnya pula memohon, “Ya Allah! Dahulunya bapa saudaraku mempunyai seorang putri yang sangat kucintai. Suatu hari aku memintanya agar dia menyerahkan dirinya kepadaku akan tetapi dia menolak kecuali jika kau memberikan kepadanya 100 dinar.”

“Demi dia yang kucintai aku berusaha sehingga cukup 100 dinar lalu aku mendatanginya dengan wang tersebut. Lalu perempuan itu berkata, “Wahai Hamba Allah! Takutlah engkau kepada Allah dan janganlah engkau pecahkan cincin (keperawanan) kecuali dengan cara yang hak.”

Lelaki itu berkata, “Ketikamana aku mendengar ucapannya maka aku lantas meninggalkannya. Maka jika menurut Engkau yang aku lakukan itu kerana mengharapkan keredhaan-Mu. Geserkanlah batu ini dengan lebih luas agar kami dapat melihat langit”. Maka Allah membuka pintu gua dengan lebih besar tersebut namun belum dapat mereka keluar.

Tiba giliran orang ketiga lalu dia berdoa, “Ya Allah! Aku pernah mempunyai pekerja dan ketika dia menyelesaikan kerjanya maka dia berkata, “berilah hak(upah) aku!”.

Maka aku memberinya namun dia tidak berminat dan meninggalkannya. Lalu aku kembangkan wangnya hingga dapat membeli seekor lembu dan penggembalanya kemudian dia datang dan seraya berkata, “Bertakwalah kepada Allah dan janganlah engkau aniayai hakku!”

Aku menjawab, “Ambilah lembu ini dan penggembalanya”. Kemudian dia berkata, “Bertakwalah kepada Allah dan jangan mempermainkan aku”. Aku membalas, “aku tidak main-main. Ambilah lembu ini dan penggembalanya”. Maka dia mengambilnya lalu beredar.

Seandainya Engkau menilai bahawasanya yang aku lakukan itu demi Redha-Mu, maka bukalah pintu ini. Maka Allah membuka kepada mereka pintu gua sehingga mereka dapat keluar.

[HR Bukhari (2272) dan Muslim (2743)]

Ini menunjukkan keberkesanan tawassul dengan amal soleh, yakni dengan menjadikan amal soleh sebagai perantara di dalam doa kita dan kesannya dapat dilihat dengan cepat.


Comel, Tapi Rupa-rupanya Ialah Psikopat…

Minggu ini, negara dikejutkan dengan satu kes pembvnvhan seorang remaja berusia 19 tahun di Hulu Terengganu. Pada awalnya, ramai menganggap ini sekadar perlakuan j3n4y4h k3j4m yang dilakukan oleh penj3n4y4h tegar. Tetapi selepas polis menahan seorang remaja perempuan berusia 19 tahun pada 2 November lalu sebagai suspek kes, ia mengingatkan penulis kepada satu lagi kes kejam membabitkan Isabella Guzman.

Pada Ogos 2013, Isabella Guzman, ketika itu berusia 18 tahun melakukan satu perbuatan terkutuk yang tidak boleh dibayangkan oleh akal iaitu men1k4m ibu kandungnya Yun Mi Hoy sebanyak 151 kali di bahagian muka dan dada. Perbuatan ini berlaku dalam bilik air kediaman mereka semasa ibunya sedang mandi. Selain men1k4m, Guzman juga memvkvl Hoy dengan pemvkvl bet.

Berdasarkan afidavit mahkamah, Guzman bukan sekadar tidak menghormati ibunya. Malah, pada satu tahap, sanggup meng4nc4m Hoy kerana merasakan ibunya yang berusia 47 tahun itu menghalang kebebasannya. Walaupun tidak dinyatakan apa bentuk halangan yang dinyatakan, jiran-jiran pernah menelefon polis Aurora kerana melihat beberapa orang lelaki melompat keluar dari pagar laman belakangnya.

Hasil siasatan polis mendapati lelaki-lelaki ini sebenarnya teman-teman lelakinya. Sehari sebelum Hoy dibvnvh, Guzman meludah ibunya dan menghantar satu e-mel berunsur 4nc4man yang berbunyi, “Anda akan menyesal.”

Pada hari berlakunya pembvnvhan, polis dipanggil awal hari tersebut selepas mendapat laporan perg4dvhan domestik. Walaupun tiada tangkapan dibuat, mereka memberi amaran kepada Guzman agar menjaga tingkah lakunya atau berdepan risiko diusir keluar dari kediaman berkenaan. Menurut bapa tirinya Ryan Hoy, amaran tersebut menenangkannya dan mendorongnya duduk dalam bilik sepanjang hari.

Hoy yang ketakutan cuba meminta bapa kandung Guzman, Robert datang ke rumah dan menasihati anak kandungnya itu. Tiga jam sebelum pembvnvhan, dia tiba di rumah dan menasihatinya agar menghormati orang yang lebih tua daripadanya. Robert menyangka anaknya akan akur dan bersedia mengubah sikapnya itu.

Dia berkata, “Dalam perbualan tersebut, saya sangka saya dapat mengubahnya. Tetapi nampaknya ia tidak memberi kesan kerana beberapa jam selepas itu, perkara ini (pembvnvhan Hoy) berlaku.” Pada malam kejadian, Ryan berada di rumah apabila Hoy pulang dari tempat kerjanya pada 9.30 malam dan naik ke tingkat atas untuk mandi.

Semasa sedang makan, tiba-tiba dia mendengar bunyi pvkvlan di tingkat atas dan suara isterinya meminta tolong. Ryan segera berlari ke tingkat atas tetapi Guzman segera menutup dan mengunci pintu. Pada masa itu juga, dia perasan darah mengalir laju di bawah pintu.

Tidak lama selepas itu, Guzman keluar dari bilik air sambil membawa seb1l4h p1s4u dan terus menuju ke bawah. Ryan cuba menyelamatkan Hoy tetapi pada ketika itu, isterinya sudah tidak bernyawa lagi. Polis Aurora yang tiba mengesahkan kem4t1annya dan salah seorang daripada mereka, Frank Fania menganggap tempat pembvnvhan sebagai sesuatu yang meng3rikan.

Siasatan polis mendedahkan selepas melarikan diri sehari selepas itu, Guzman singgah di premis H Mart berhampiran dan menggunakan tandas untuk mencuci muka dan menyalin pakaian. Dia berjaya berbuat demikian selepas mendakwa dirinya merupakan mangsa rogol di Denver dan meminta mereka tidak menghubungi polis. Jika mereka berbuat demikian, dia akan dihantar pulang dan Guzman mendakwa amat takut dengan bapanya.

Sehari kemudian, polis berjaya menjejakinya di sebuah tempat meletak kenderaan tetapi dia memberitahu mereka bahawa dia bukan Isabella Guzman. Sebaliknya, dia ialah Samantha Gonzales dari Cincinnati, Ohio dan bertegas itu merupakan identitinya walaupun selepas polis menunjukkan kad pengenalan sebenarnya. Bila ditanya tentang hal tersebut, Guzman membalas, “Orang itu serupa dengan saya tetapi saya bukan dia.”

Dia cuba melarikan diri tetapi cubaannya tidak berhasil. Ini kerana tiga orang polis sudah menunggunya semasa cuba melarikan diri dari dan berjaya menahannya tanpa sebarang insiden.

Setahun selepas itu, mahkamah memutuskan menghantarnya ke Institut Kesihatan Mental Pueblo, Colorado selepas rayuan Guzman bahawa dia tidak siuman diterima mahkamah. Keputusan tersebut dibuat selepas dia didiagonosis dengan peny4kit mental skizofrenia paranoid hasil testimoni pakar kesihatan mental Dr Richard Pounds.

Dalam keterangannya, Pounds berkata, “Terdapat tanda-tanda jelas dia berhalusinasi. Dia melihat ruang kosong, berbual dengan orang yang tidak wujud dan suka ketawa sendirian.” Dalam penghakimannya, Hakim George Brauchier mengumumkan Guzman akan ditahan di institut tersebut untuk satu tempoh yang tidak dinyatakan.

Beliau berkata, “Terpulang kepada para doktor menentukan sama ada dia masih berb4h4y4 kepada dirinya dan masyarakat atau tidak. Ia boleh saja selama setahun atau dua tahun atau sepanjang hayatnya. Ini merupakan satu keputusan yang sukar kerana anda menghakimi seseorang yang telah melakukan pembvnvhan k3j4m terhadap seorang wanita yang tidak berdaya dan tidak bersalah.

“Ibunya sedang mandi semasa dia dit1k4m 151 kali. Tetapi perlu diingat, kita bukan mem3nj4r4kan semua orang sesuka hati hanya kerana mereka melanggar undang-undang. Kita menghukum individu yang membuat keputusan salah bila mereka tahu ada pilihan lain dan boleh mengubah tindakan mereka.”

Berdasarkan semua keterangan yang didengarnya di mahkamah, Brauchier memutuskan Guzman langsung tidak dapat membezakan yang mana baik dan yang mana buruk. Tambahnya, “Saya merasa yakin. Dan demi kepentingan keadilan, saya perlu mengambil keputusan ini.”

RUJUKAN:

Daily Mail. (2014). Teenage girl who kill3d her mother by st4bb!ng her 151 times and then b34t her with a baseball bat AVOIDS jail after judge declares her insane. https://www.dailymail.co.uk/news/article-2672580/Teenage-girl-st4bb3d-mother-151-times-AVOIDS-jail-judge-declares-insane.html

Nazari, Tasneem (2020). The Horrifying Crim3 Story Behind The “Sweet But Psych0” Girl In That Viral TikTok Video. The Rakyat Post. https://www.therakyatpost.com/2020/09/10/the-horrifying-crim3-story-behind-the-sweet-but-psych0-girl-in-that-viral-tiktok-video/


Supernatural, Lucifer Dan Falsafah Neoplatonisme

Siapa sini peminat Supernatural angkat tangan!

Masa kecik-kecik, sanggup tunggu tengah malam nak tengok dua mamat ni tangkap hantu. Best jugak pasal dapat taaruf jembalang mat saleh. Season 1 je la best. Dah lepas-lepas tu jadi mengarut. Tuhan pencen la. Malaikat buat pasal la. Setan terlepas daripada neraka la.
Macam tu jugak Lucifer, bercempera alam malakut & lahut dia.

Series kat Netflix ni cerita pasal Iblis yang namanya Lucifer Morningstar gi amik cuti kat alam manusia. Pasal dah letih jaga neraka. Haha lawak gila. Dah tu kat season berapa ntah, isteri Tuhan pulak munculkan diri. Sama-sama la bernostalgia detik alam diciptakan. Ending dia lagi takleh blah. Isteri Tuhan kena tikam dan dihantar ke alam di balik mata. Inilah padah mengimani Tuhan bertempat.

Tapi korang tau tak, fiksyen barat ini berkait rapat dengan falsafah mereka?
Falsafah Neoplatonism; Tuhan sebagai penggerak pertama sahaja. Setelah diciptakan median, Tuhan lepas tangan. Dia mengetahui yang kulli, tidak yang juz’i. Akidah sesat yang diyakini ahli falsafah ini dikritik Imam al-Ghazali dan dikutuk Maulana Jalaluddin Rumi. Pasal gila mengarut.

Nak tau mengarut tak mengarut, series barat tu la manifestasi dia. Habis lintang pukang alam ni. Malaikat buat keje setan. Setan lagi la menyetan. Pasal takde yang Maha Berkuasa menjaga.

Ke korang sanggup kena ligan dengan malaikat yang keluar daripada mangkuk jamban? 😂 (citer supernatural)

Hujjatul Islam Imam al-Ghazali sendiri menulis kritikan kepada ahli falsafah. Karyanya yakni Munqiz min ad-Dholal amat baik untuk ditelaah. Hujah-hujahnya termaktub dalam Tahafut al-Falasifah yang kemudiannya dibantah oleh Ibn Rusyd dengan kitab Tahafut at-Tahafut. Ulama kemudian radd lagi kitab Tahafut Ibn Rusyd. Perdebatan ilmu kalam dan falsafah merancakkan tradisi ilmu Islam sepanjang sejarah peradaban.

Terdapat beberapa kerancuan ahli falsafah iaitu;

• Pertama, keqadiman Alam dan Teori Emanasi.
• Kedua, persoalan Tuhan tidak mengetahui perkara juz’iyyat.
• Ketiga, aqal fa’al dan mukjizat kenabian.

Mujur umat Islam dibekalkan pengajian sifat 20. Sistem yang disusun Imam Abu Hasan Asyaari dan Imam Abu Mansur Maturidi ini berjaya menangkis serangan pemikiran barat. Hakikatnya bukan dua imam ini yang cipta, tapi diambil daripada Nabi. Mereka sekadar mengumpulkan nas-nas daripada Quran dan Sunnah bagi menolak tuduhan karut ahli falsafah. Jasanya tak dapat dinafikan.

Kalau ada orang sembang kari tuduh ilmu kalam ni asalnya falsafah greek, maknanya dia memang buta sejarah. Mungkin Gerik Perak dan Greek pun tak reti beza. Pasaipa? Sebab nak menangkis kerancuan falsafah greek la ada ilmu kalam. Dah apahal ubat dikata racun pulak.

Hebat tak hebat sifat 20, setiap sudut falasi dapat dipatahkan. Hasilnya tak lama setelah era al-Ghazali, akidah ahli falsafah yakni Neoplatonisme tidak lagi diterima pakai umat secara umum. Cuma segelintir sarjana Syiah sahaja yang mengangkat semula teori bodoh ini.
Contohnya; bila dikata Tuhan menciptakan alam kemudian berlepas tangan, kita jawab dengan hujah sifat Qudrah dan Iradah.

Bila dikata Tuhan cuma tahu hal yang umum dan tidak yang terperinci, kita jawab dengan hujah sifat Ilmu, Sama’ dan Basar.

Bila dikata Tuhan tak buat apa lagi dah, pasal ada median (emancipation) yakni malaikat (kristian) atau makhluk awal lain yang diciptakan, kita jawab dengan hujah sifat Qiyamuhu bi nafsihi.

Tuhan itu juga tidak dicemari dengan sifat yang tidak selayaknya melalui pengajian sifat Salbiyah. Kita juga meyakini kesempurnaan-Nya melalui sifat Maani dan Maknawiyah. Barat sekarang meragui Tuhan dan menganggap yang menciptakan alam ini adalah suatu kuasa yang melampui batas manusia. Tapi mereka taknak mengakui itu Tuhan. Pelik kan? Kita pula selamat daripada sesat dengan mengaji sifat Nafsiah yakni Wujud. Apa bukti Tuhan ada? Jawabnya; adanya alam ini.

Nampak tak? Hebat kan ulama silam. Ulama Ahlul Sunnah wal Jamaah sudah siapkan perisai. Kita pula jangan memandai-mandai buang perisai ini dan biarkan diri sendiri cedera parah dilibas ghaswatul fikr.

Apa saja dari barat baik fakta atau fiksyen, kena ditapis dengan pandang alam Islam. Kalau tak, mau hanyut tak bertepian. Macam fiksyen Lucifer, dia anggap seksaan neraka tu pada tekanan psychology saja. Pada rasa bersalah. Mak aih simple.

Ya, fiksyen adalah fiksyen. Kalau nak tengok, kena ada jugak asas akidah. Kalau telan bulat-bulat, boleh tercekik dek karut marut puak depa. Ulama’ dah habaq lama dah.


Wanita Bangsawan Rom Yang Mendapat Makam Konkrit

Sumber tentang Caecilia Metella sebenarnya agak terhad. Kalau fikir balik, nampak pelik juga. Wanita ini diberi mαkαm yang bukan main gah. Tetapi sejarahnya ditutup tanpa catatan lengkap.

Oleh kerana kekurangan sumber, Caecilia dikenang selamanya sebagai isteri kepada seorang penjawat awam bertaraf anggota polis bernama Marcus Licinius Crassus. Kesetiaan pada Julius Caesar membuahkan hasil, apabila Crassus dilantik sebagai gabenor di Cisalpine Gaul.

Jadi jodoh dengan Crassus ternyata berpadanan, kerana Caecilia datang daripada keluarga kebangsawanan tinggi. Ayahandanya adalah Quintus Creticus, seorang ahli politik aktif sebelum zaman Caesar.

Kahwin dengan gabenor. Anak ahli politik. Keluarga bangsawan. Tetapi nama Caecilia seolah-olah sengaja ditenggelamkan… entah kenapa. Hari ini dunia mengenalinya hanya daripada sebuah mαkαm yang dibina dengan bahan konkrit.

Malah mαkαm inilah menjadi saksi pada perkahwinan Crassus dan Caecilia (Kinnee, 2016). Dan konkritnya pun bukan calang-calang. Sampai hari ini struktur mαkαm ini masih teguh, melambangkan kesetiaan cinta Crassus yang menjadi milik Caecilia.

Struktur Mαkαm Bersejarah

Nama Caecilia Metalla disebut dalam buku “Childe Harold’s Pilgrimage” tulisan Lord Byron sekitar 1800-an. Byron melihat strukturnya bagaikan sebuah kubu.

Dan beliau merakamkan perbualan dalam bentuk puisi: “what was this tower of strength? Within its cave. What treasure lay so lock’d, so hid? – A woman’s grαve.” (maksudnya: kubu besar apa yang terlindung ni? Harta karun apa yang disembunyikan di sini? – mαkαm seorang wanita.)

Byron memerhati mαkαm Caecilia betul-betul. Apa Byron nampak itulah apa yang masih ada hari ini. Walaupun sudah beribu tahun, mαkαm Caecilia tidak langsung berubah. Konkrit zaman sekarang tidak sampai 10 tahun pun mesti akan terkesan.

Tetapi mαkαm Caecilia dibina begitu rapi, sedarjat dengan monumen-monumen agung yang masih stabil dan kukuh sekarang. Kualiti pembinaan mαkαm ini terbukti lebih tinggi untuk dibandingkan dengan mαkαm lelaki (Seymour, et al., 2021).

Seorang pakar geologi dan geo-fizik bernama Marie Jackson amat meminati bab sejarah. Beliau berasal daripada Universiti Utah, datang menyingkap sisi sejarah yang belum terdedah. Jackson mengenal pasti ciri-ciri pembinaan mαkαm Caecilia.

Untuk membangunkan sebuah binaan berkonkrit, kena ada campuran simen, air, pasir dan batu yang seimbang ikut peraturan 10-20-30-40 peratus.

Keunikan Mαkαm Caecilia Metella

Ada sesuatu yang unik tentang unik ini. Pembina Rom guna campuran bahan gunung berapi, yang boleh kata piawaian (standard) untuk tujuan serba kayangan. Bahan ini diperolehi dalam bentuk tephra daripada aliran Pozzolane Rosse.

Ini kira macam “kilang simen” untuk pembina Rom dulu. Mereka siap ada “simen gam” dalam bentuk kalsium, aluminum, silikat dan hydrate.

Tetapi mineral yang benar-benar bantu mengukuhkan struktur binaan adalah stratlingite. Dan bangunan akan bertambah kukuh setiap kali terkena hujan. Dengar saja macam gila – tetapi ada penjelasan saintifik di sebaliknya.

“Simen tephra” dan “simen gam” digunakan pembina Rom nampak sangat semulajadi. Apabila terkena hujan, “simen gam” yang kaya dengan potasium seolah-olah dibaiki secara sendiri. Ini yang punca binaan Rom tahan lasak. Meskipun beribu tahun, bangunan mereka masih boleh digunakan hari ini.

Perkaitannya sangat jelas. Pembina Rom guna “simen gam” yang banyak untuk Mαkαm Caecilia. Tetapi mereka cost-cut sikit untuk bina Pasar Trajan. Jadi hari ini, semua boleh nampak – Mαkαm Caecilia masih wujud. Pasar Trajan tinggal sisa.

Pembinaan ini menimbulkan lagi banyak tanda tanya tentang Caecilia. Siapa beliau? Apa jasa beliau?

Kalau anda berminat dengan sejarah Tamadun Rom, bolehlah membeli buku terbaru kami, KITAB TAMADUN ROM yang sedang ada promosi di Shopee. Boleh beli di: https://bit.ly/30VoLai

RUJUKAN:

Kinnee, L. (2016). The Trophy Tableau Monument in Rome: from Marius to Caecilia Metella. Journal of Ancient History.

Seymour, L., et al. (2021). Reactive binder and aggregate interfacial zones in the mortar of (ditapiskan) of Caecilia Metella concrete, 1C BCE, Rome. Journal of the American Ceramic Society.


Manusia Yang Dikasihani Malaikat Maut

Pada suatu hari, Malaikat Maut mengambil nyawa seseorang yang gagah perkasa. Lelaki itu lebih kuat dibandingkan dengan pahlawan-pahlawan lain. Tidak ada dia atas muka bumi manusia yang sepertinya. Setelah itu, Malaikat Maut naik ke langit.

Di langit, malaikat lain bertanya kepada Malaikat Maut:

“Daripada ramai-ramai manusia yang engkau cabut nyawanya, siapa yang paling engkau kasihani?”

Soalan ini dijawab Malaikat Maut dengan telus.

“Aku pernah diperintahkan untuk mencabut nyawa seorang wanita di tengah-tengah medan peperangan. Dia sedang melahirkan bayi. Maka aku merasa kasihan dengannya, kerana dia pasti keseorangan. Dan aku kasihan kepada bayinya kerana dia masih kecil, sementara lahirnya di tengah-tengah medan peperangan yang tidak mengenal perikemanusiaan.”

Malaikat ialah sejenis makhluk yang sentiasa mentaati Allah. Justeru, ia tetap menjalankan perintah Tuhan meskipun berasa kasihan. Arahan tetap arahan.

Para malaikat yang lain membuka rahsia:

“Tahukah engkau, lelaki gagah perkasa yang baru engkau cabut nyawanya ini merupakan anak yang engkau kasihankan dahulu. Maha suci Allah yang bersifat Maha Lemah Lembut (اللطيف) dengan sesiapa yang dikehendaki-Nya.”

Kisah ini telah diriwayatkan oleh Imam Abu Hamid al-Ghazali dalam kitabnya Ihya Ulumiddin.

Dialog di antara malaikat ini menunjukkan Allah bersifat Maha Pengasih dan Penyayang.

Bagaimanakah Malaikat Maut mencabut nyawa makhluk satu dunia?

Izrail berkata: “Aku panggil nyawa-nyawa itu dengan izin Allah. Maka adalah dia di antara dua anak jari ini.” Telah didekatkan bumi bagi Malaikat Maut, seumpama sepinggan hidangan yang bebas dikutip mana-mana yang berkenaan.

Malaikat Maut hanya mengambil nyawa manusia yang sudah tiba ajal. Setelah dilihat hujung barat dan hujung timur tiada lagi rezeki bagi manusia itu, maka bererti ajalnya telah tiba. Orang beriman melihat Malaikat Maut dalam rupa yang baik manakala orang derkaha melihatnya dengan rupa yang mengerikan.


Apa Beza Ulama Dan Pendakwah?

وَإِذِ ٱبۡتَلَىٰٓ إِبۡرَٰهِ‍ۧمَ رَبُّهُۥ بِكَلِمَٰتٖ فَأَتَمَّهُنَّۖ قَالَ إِنِّي جَاعِلُكَ لِلنَّاسِ إِمَامٗاۖ …
TERJEMAHANNYA : Dan ketika Nabi Ibrahim diuji oleh Tuhannya dengan beberapa ‘Kalimah’, maka Nabi Ibrahim pun menyempurnakannya. Lalu Allah berfirman, “Sesungguhnya Aku melantikmu menjadi Imam bagi umat manusia…”

– Qurra’ (Ahli Qiraat)
Ulama yang berkecimpung dalam hal ehwal riwayat bacaan al-Quran. Ada pelbagai jenis tahapan dalam ilmu Qiraat ini merangkumi mutawatir, masyhur dan syadz iaitu Qiraat 7, Qiraat 10, Qiraat 14 serta segala aliran perawinya.

Sebagai contoh, perkataan Ibrahim (إبراهيم) kalau mengikut ilmu Rasm dalam al-Quran ditulis sebagai إبرهيم (dihazaf/hilangkan ا). Namun, istimewa hanya dalam surah al-Baqarah, nama Ibrahim ditulis sebagai إبرهم (dihazaf/hilangkan ا dan ي). Ini membuatkan ayat di atas ini boleh dibaca sebagai Ibrahim atau Ibraham dalam ilmu Qiraat.

– Mufasirin (Ahli Tafsir)
Ulama yang berkecimpung dalam hal ehwal huraian kefahaman ayat al-Quran (Dirayat). Ada pelbagai jenis tafsir antaranya seperti Tafsir bi Ma’thur, Tafsir bi Ra’yi, Tafsir bi Isyari serta segala disiplinnya.

Sebagai contoh, menurut Asbabun Nuzul (sebab turunnya ayat al-Quran), perkataan إبرهم dalam surah al-Baqarah boleh dibaca sebagai Ibrahim atau Ibraham adalah kerana ketika itu Rasulullah sedang berbicara dengan Ahli Kitab (Yahudi dan Kristian) di mana dalam Taurat dan Injil di wilayah Arab, nama Ibrahim disebut sebagai Ibraham (English : Abraham).

Maksud perkataan ‘Kalimah’ yang diuji kepada Nabi Ibrahim pula memiliki pelbagai tafsiran dalam kalangan para Mufasirin. Sebahagian Ahli Tafsir memahami maksud ‘Kalimah’ yang diuji kepada Nabi Ibrahim adalah Syariat atau perintah dan larangan berkenaan manasik Haji. Ada juga yang menafsirkan sebagai Syariat tentang bersuci (Taharah).

– Muhadisin (Ahli Hadis)
Ulama yang berkecimpung dalam hal ehwal riwayat Hadis dan statusnya. Terdapat pelbagai darjat ulama hadis bergantung kepada tahap penguasaan dan hafazannya seperti al-Musnid, al-Hafiz, al-Hujjah, al-Hakim dan Amirul Mukminin fil Hadis.

Sebagai contoh, para ulama Hadis membicarakan tentang Hadis-Hadis ibadat Haji. Apa asbabul wurud (sebab didatangkan hadis) itu, apa matan dan sanadnya, siapa perawinya, kuat atau tidak serta lain-lain lagi.

– Fuqaha (Ahli Fiqh)
Ulama yang berkecimpung dalam hal ehwal hukum-hakam. Sebagai contoh, jika diambil dari kisah nabi Ibrahim ini iaitu tentang Manasik Haji, para Fuqaha akan membahaskan tentang hukum-hakam ibadat Haji. Apa Rukunnya, Syaratnya, Sah-Batalnya, Sunat-sunatnya, Larangan-larangannya dan lain-lain.

Untuk menentukan hukum, tidak berpada hanya setakat isu Sahih tak Sahih sesuatu Hadis sahaja. Banyak lagi rujukan dan faktor yang lain perlu diperhalusi antaranya seperti dari sudut Usul dan Qawaid, Tafsir, Qiraat dan sebagainya. Hukum-hakam ini dirujuk dalam Kitab Fiqh, bukan terus ambil dari terjemahan Hadis. Terdapat banyak darjat para Fuqaha antaranya adalah Mujtahid Fatwa, Mujtahid Tarjih, Mujtahid Muqayyad, Mujtahid Muntasib, Mujtahid Mutlak dan lain-lain.

– Mutakalimin (Ahli Kalam)
Ulama yang berkecimpung dalam hal ehwal Tauhid merangkumi Ilahiyat (Ketuhanan), Nubuwwah (Kenabian) dan Sam’iyat (segala perkara ghaib). Ilmu Tauhid ini juga memiliki banyak peringkat bermula dari ilmu Akidah, Usuluddin dan Kalam.

Sebagai contoh, dalam ayat di atas menceritakan tentang Ilahiyat iaitu Allah sebagai Tuhan yang memberikan wahyu Syariat dan Nubuwwah iaitu Nabi Ibrahim yang menerima wahyu Syariat. Maka dihurailah apa Sifat-Sifat Allah dan apa Sifat-Sifat Nabi.

– Sufi (Ahli Tasawuf)
Ulama yang berkecimpung dalam hal ehwal kerohanian. Ia memiliki beberapa peringkat dan maqam-maqamnya iaitu Takhalli, Tahalli dan Tajalli. Seorang Salik (pelajar Tasawuf) diajarkan membuang sifat mazmumah, menghiaskan diri dengan sifat mahmudah, diajarkan zikir-zikir untuk penyucian jiwa (tazkiyatun nafs).

Sebagai contoh, dalam ayat diatas, para ulama sufi akan membahaskan peribadi nabi Ibrahim yang bertakwa, tawaduk, kehambaan, patuh, mahabbah dan lain-lain sifat baik apabila baginda melaksanakan segala ujian yang Allah berikan melalui ‘Kalimah’ tersebut.

– Daie (Pendakwah)
Daie ialah orang yang berkecimpung dalam hal ehwal dakwah. Dakwah adalah menyeru manusia kepada Islam. Ya, semua orang boleh berdakwah. Tapi dakwah juga memerlukan pada ilmu agar segala yang disampaikan itu menepati kebenaran. Namun, tidaklah disyaratkan perlu menjadi alim besar baru boleh berdakwah.

Ulama selalunya juga seorang pendakwah, namun pendakwah belum tentu seorang ulama. Lagipula, dakwah ini sepatutnya disampaikan tentang perkara-perkara asas yang bersifat umum dalam Islam sahaja. Untuk perkara khusus yang mendalam, memerlukan kepada pengajian khusus yang diajarkan oleh para ulama.

Dakwah selalunya membicarakan soal akhlak, sirah dan perkara-perkara Fardu Ain yang lain seperti menekankan kewajiban solat, puasa, menghormati ibu bapa, menggalakkan sedekah dan sebagainya. Kerana itulah pada zaman dahulu, golongan yang paling masyhur sebagai pendakwah adalah ulama Sufi kerana bidang kesufian sangat berkait rapat dengan dunia dakwah.

Pendakwah juga tetap boleh ajarkan perkara-perkara asas dalam setiap bidang di atas. Boleh ajarkan Takhalli dan Tahalli dalam kesufian iaitu membuang sifat buruk (mazmumah) dan melaksanakan sifat baik (mahmudah). Tak perlu buka hal Tajalli iaitu ilmu Tasawuf tinggi-tinggi seperti Hakikat-Makrifat kepada orang awam sampai masing-masing nak jadi “Maklipat Jalan Terus” belaka.

Pendakwah juga perlu ajar asas ilmu Akidah seperti yang disusun oleh para ulama dalam asas Sifat 20 kepada masyarakat. Ilmu Akidah adalah ilmu paling utama untuk didakwahkan kerana Awaluddin Makrifatullah. Tak perlu dibahas ilmu Kalam yang tinggi-tinggi dalam majlis umum kepada masyarakat awam. Itu diajar dalam majlis pengajian khusus.

Begitu juga ilmu Fiqh. Diajar asas-asas Fardhu Ain. Kalau Malaysia ikut mazhab Syafie, ajarkan cara beribadah mengikut mazhab Syafie dulu bagi kemas. Tak perlu nak tunjuk action pergi mengajar benda-benda khilaf pelbagai mazhab sampai masyarakat pening lalu mereka bertindak mencampur aduk mazhab hingga merosakkan syariat.

Begitu juga ilmu Hadis. Ajarkan dulu kitab yang mudah-mudah. Hadis 40 Imam Nawawi contohnya. Tak perlu nak bahas Jarh wa Ta’dil, ilmu rijal depan orang awam nak suruh orang awam judge sendiri hadis tu sahih, dhaif atau palsu. Nak judge sesuatu hadis itu sahih atau tak sahih bukannya boleh dalam sejam dua kuliah Maghrib-Isya. Utamakan yang utama dahulu.

Begitu juga ilmu Tafsir. Ajarkan dulu Tafsir ayat-ayat Muhkamat yang mudah. Tak perlu nak bahas benda-benda Mutasyabihat dalam majlis dakwah yang umum. Tak perlu nak bahas Tafsir-Tafsir yang mendalam seperti Tafsir Isyari dan segala Sirr rahsianya.

Begitu juga ilmu Qiraat. Ajarkan dulu Qiraat yang kita amalkan iaitu Qiraat Asim al-Kufi riwayat Hafs al-Kufi. Perbetulkan tajwid dan makhraj dulu. Kemudian baru ajar Taranum sebagai suatu Tahsinul Quran sahaja. Tak perlu terus pergi ajar Qiraat 14 sampai masyarakat jadi terbeban kerana berasa susahnya al-Quran atau keliru dan bergaduh kenapa Imam baca Wadduha jadi Wadduhey.

Lihatlah, bagaimana hanya dari satu ayat al-Quran sahaja, sebenarnya boleh dihurai dengan pelbagai disiplin ilmu Islami kerana ianya saling berkaitan. Namun, untuk diajarkan kepada masyarakat awam, ajarkan dahulu yang asas. Bukan disibukkan dengan yang tinggi-tinggi. Mengajarkan ilmu yang tinggi kepada masyarakat awam umpama mengkalungkan emas dileher khinzir.

Kalau semua agamawan sedar dan faham akan batas-batas ini, nescaya umat tidak akan menjadi keliru dan bertelagah dalam hal ehwal agama.


Al-Quran Dan Sejarah

Al-Quran merupakan kitab suci umat
islam. Ia merupakan sumber perundangan yang utama sebagai pendukung kepada
setiap mereka yang beragama Islam. Sebagaimana yang diketahui, Al-Quran
diturunkan kepada Nabi Muhammad S.A.W. secara beransur-beransur selama 23
tahun. Proses penurunannya bermula dari Luh Mahfuz ke Baitul Izzah Di langit
dunia. Kemudian dari baitul izzah kepada Nabi secara beransur-ansur kepada Nabi
Muhammad S.A.W. melalui perantaraan Malaikat Jibril.

Antara keistimewaan
Al-Quran adalah dari aspek keunikan dan keajaiban yang terdapat di dalamnya
kerana isi kandungan yang kekal relevan sepanjang zaman. Ianya masih terus
dikaji sehingga ke hari ini oleh bukan sahaja umat Islam, bahkan oleh orang
bukan Islam juga. Atas maksud keunikan tersebut, ramai golongan mula melakukan
interaksi dengan Al-Quran. Impaknya, lahir sebahagian golongan yang melihat Al-Quran
sebagai ayat syifa’ (ayat penawar), solusi kepada sekian banyaknya penyakit
yang tidak ditemui penawar. Sebahagian melihat Al-Quran sebagai kitab sains dan
teknologi. Wujud juga sebahagian yang melihat Al-Quran sebagai kitab bahasa.
Tak terlepas juga, ada golongan yang melihat Al-Quran sebagai kitab sejarah.

Bagaimana
perkara sebegini boleh berlaku? Hal ini kerana intipati dan isi kandungan Al-Quran
mengandungi kesemua elemen yang disebutkan tadi. Adakah perkara ini
bertentangan dan salah? Tidak, namun harus kita sedar dan fahami bahawa adakah
ianya sekadar terhenti di situ? Adakah sekadar apabila kita sudah mendapat
sekian-sekian manfaat, maka ianya sudah tidak relevan. Sedang, Al-Quran disebut
sebagai “hadiah” dan petunjuk yang akan sentiasa bermanfaat sama ada kita
merasakan ianya perlu untuk kita atau tidak. Kerana yang lebih mengetahui apa
yang kita perlukan itu adalah kita atau Tuhan kita?

Tambahan,
tahukah anda bahawa 1/3 daripada isi kandungan Al-Quran adalah elemen sejarah,
yakni menceritakan kisah-kisah Para Nabi, kisah tokoh-tokoh dan kisah lampau.
Kenapa terlalu banyak sehingga 1/3 daripada isi kandungan Al-Quran adalah
elemen sejarah? Mari kita lihat apa itu sejarah sehingga ia dimuatkan dan
dirakamkan dalam Al-Quran.

Sejarah adalah
sebuah disiplin ilmu yang dipelajari secara amnya untuk mengetahui tentang
peristiwa dan kejadian masa lampau secara kronologi ataupun tidak dengan pelbagai
bentuk ungkapan dan perumpamaan. Ia bertujuan membantu memahami hal ehwal
kemanusiaan, keadaan bentuk perubahan, bagaimana kerajaan atau dinasti-dinasti
tertentu memperluas wilayahnya dan bagaimana mereka memakmurkan bumi sehingga
waktu mereka telah tiba untuk melakukan suatu perjalanan yang jauh. Namun
adakah sejarah sekadar itu?

Kata Ibn Khaldun
dalam karya agungnya, Mukadimah: hakikat sejarah itu dengan kata lainnya,
mengandungi penelitian dan usaha mencari kebenaran (tahqiq), penjelasan yang
halus tentang sebab dan asal sesuatu; pengertian dan pengetahuan tentang
substansi, esensi dan pengetahuan tentang bagaimana dan sebab terjadinya
peristiwa-peristiwa. Ia adalah sebuah kritikan dan kajian terhadap apa yang
pernah berlaku, dan bagaimana untuk mengambil pelajaran dan pengajaran
daripadanya. Itulah sejarah.

Maka, kita
fahami betapa besar sebenarnya nilaian sejarah. Nilaian sejarah bukan sekadar
mengenal karakter dan tokoh,kronologi peristiwa dan tarikh bahkan ia lebih
besar daripada itu. Ia merupakan sebuah asas dan tapak dalam memahami pelbagai
cabang falsafah yang terwujud. Justeru, penting untuk kita tahu dan sedar
bahawa sejarah itu termasuk dalam kandungan Al-Quran kerana pelajaran dan
pengajaran penting yang seharus kita ambil berat daripadanya. Bukan untuk kita
jadikan ia sebagai kitab sejarah. Ia lebih besar daripada itu. Kerana manusia
itu hakikatnya akan berulang dan sama pada sikap dan karakter walaupun lain
pada bangsa dan nama.

Al-Quran menggunakan elemen sejarah bukan terhenti untuk menceritakan kisah. Kerana itu kisah dalam Al-Quran sangat tidak mengikut prosedur dan rukun sebagaimana metode penceritaan dan penulisan manusia. Ianya adalah metode penulisan Tuhan yang sangat indah dan puitis untuk capaian akal manusia yang dahagakan sebuah perasaan tahu. Al-Quran dengan keajaiban dan keistimewaannya menggunakan sejarah untuk memberi pelajaran dan pengajaran kepada seluruh umat manusia.

Artikel dikirimkan oleh Fakhrul Islam untuk The Patriots.


Al-Hakim: The Mad Caliph

Dinasti Fatimiyyah merupakan dinasti pimpinan Syiah Ismailliyah yang menguasai sebahagian daripada dunia Islam daripada tahun 909 sehingga 1171 S.M. Dinasti Fatimiyyah merupakan pesaing kuat Dinasti Abbasiyyah dan pernah berjaya menakhluki sebahagian besar kawasan di Afrika Utara meliputi sehingga Syria dan Hijaz. Pemerintah Fatimiyyah mendakwa berasal daripada keturunan Saidatina Fatimah r.a, anak perempuan Rasulullah S.AW. Pusat pemerintahan dinasti tersebut sentiasa berubah sehingga akhirnya mereka memilih Kaherah, Mesir mulai tahun 969 SM.

Pada tahun 996 S.M, seorang remaja berusia 11 tahun bernama Abu Ali Mansur Tariq Hakim telah diangkat menjadi khalifah pemerintah Fatimiyyah yang keenam sejurus setelah kematian bapanya Khalifah Al-Aziz.   Seperti kebiasaan pada zaman tersebut, pemerintah yang dilantik sewaktu usia muda akan dibantu oleh mentor yang bertindak sebagai penasihat. Abu Ali Mansur Tariq Hakim menggunakan gelaran Al-Hakim dan berikutan usianya yang masih muda, beliau dibantu oleh gurunya yang bernama Barjuwan.

Barjuwan menguasai pemerintahan secara proksi dan apabila pengaruhnya terlampau kuat, Al-Hakim yang pada ketika itu berusia 15 tahun telah mengatur pembunuhan Barjuwan. Tindakan Al-Hakim menerima bantahan warga Kaherah, tetapi Al-Hakim berhasil mengukuhkan kekuasaannya dengan menyeksa dan membunuh ramai pembesar yang cuba mencabarnya.

Al-Hakim adalah seorang Syiah Ismailiyah yang fanatik dan menjadikan penyebaran mazhab tersebut sebagai matlamat utama pemerintahannya. Di bawah arahan beliau, orang Islam bermazhab Sunni dan penganut Kristian dan Yahudi menerima penindasan yang teruk. Rakyat termasuk yang tidak beragama Islam dilarang daripada meminum arak. Nyanyian dan alatan muzik juga tidak dibenarkan.

Kemuncak kekejaman Al-Hakim adalah apabila beliau mengarahkan pemusnahan gereja dan sinagog serta memaksa penganut agama lain masuk Islam. Tindakan Al-Hakim ini merupakan antara punca pemerintah Kristian di Eropah melancarkan Perang Salib, lebih-lebih lagi apabila gereja suci Kristian di Baitulmaqdis turut dimusnahkan. Ilmuwan Barat menggelarkannya ”Mad Caliph”

Walaupun begitu, Al-Hakim juga giat menggalakkan pengembangan ilmu pengetahuan. Sebagai contoh, atas usahanya, Dar Al-Hikmah yang bermula sebagai sebuah perpustakaan menjadi universiti yang menarik ramai ilmuwan daripada serata tempat. Dar Al-Hikmah dikatakan mempunyai 40 buah rak buku dan setiap rak buku dikatakan boleh memuatkan kira-kira 18,000 buah buku.

Al-Hakim berupaya mewujudkan hubungan diplomatik dengan pemerintahan Dinasti Song di China dan empayar Byzantine. Konflik di antara tentera Al-Hakim yang berbangsa Turki dan Barbar juga berjaya dikawal oleh Al-Hakim. Pada tahun 1011 S.M, sebagai reaksi terhadap dominasi Al-Hakim, pemerintah Abbasiyyah akhirnya mengisyhtiharkan bahawa keturunan pemerintah Fatimiyyah bukan berasal daripada Saidatina Fatimah. Sepanjang pemerintahannya, Dinasti Fatimiyyah tidak mengalami sebarang kehilangan wilayah di Afrika Utara, walaupun menerima cabaran hebat oleh pemerintah Abbasiyyah dan Qarmatiyah.

Pada beberapa tahun dalam penghujung pemerintahan beliau, Al-Hakim mula sentiasa bersendiri, di samping menunjukkan kelakuan pelik dan mengeluarkan arahan yang tidak masuk akal. Antaranya, beliau mengarahkan pengharaman permainan catur dan semua anjing di Kaherah dibunuh. Wanita dilarang daripada memakai barang kemas dan seterusnya dilarang pergi ke tempat mandi awam, sehinggalah beliau turut memerintahkan tukang kasut supaya berhenti membuat kasut untuk wanita bagi memastikan mereka tidak keluar daripada rumah. Setiap cubaan untuk memberontak dihentikan dan Al-Hakim turut membunuh pegawainya sendiri apabila perlu.

Mulai tahun 1017 S.M, seorang ahli sufi daripada Asia Tengah mula menyebarkan dogma yang meletakkan Al-Hakim sebagai Tuhan. Ahli sufi tersebut dibunuh tetapi ajaran tersebut diteruskan seorang lagi ahli sufi yang berbangsa Farsi. Al-Hakim bertindak menyokong ajaran berkenaan walaupun menerima tentangan rakyat yang tidak bersetuju dengan fahaman syirik tersebut.

Kemarahan rakyat gagal mengubah pendirian Al-Hakim. Pada tahun 1020 S.M, Al-Hakim memberikan kebenaran kepada hamba dan tenteranya yang berbangsa Afrika untuk merampas harta dan membakar rumah penduduk Kaherah. Kegilaan tersebut hanya terhenti apabila tentera yang berbangsa Barbar dan Turki memutuskan untuk menyokong penduduk.

Pada Februari 1021 S.M, Al-Hakim yang telah berusia 36 tahun bersendirian menunggang keldainya ke arah kawasan bukit di selatan Kaherah. Beliau hilang begitu sahaja tanpa sebarang kesan. Usaha pencarian berakhir dengan penemuan keldai dan bajunya yang berlumuran darah. Pemerintahan Fatimiyyah diteruskan oleh anaknya sehinggalah Dinasti Fatimiyyah berakhir pada tahun 1171 S.M dan digantikan oleh gerakan yang diketuai oleh Nuruddin Al-Zinki yang seterusnya akan diganti oleh Salahuddin Al-Ayyubi, pemimpin yang bertanggungjawab membebaskan Baitulmaqdis daripada tentera Salib.

Kehilangan Al-Hakim secara misteri menyebabkan pengikutnya percaya bahawa beliau akan kembali pada akhir zaman bagi membawa keamanan kepada dunia.

Ahli sufi berbangsa Farsi yang sebelum ini menyebarkan ketuhanan Al-Hakim pula melarikan diri ke Syria dan memperluaskan ajarannya di situ. Pengikut ajaran tersebut berkembang dan kini wujud sebagai golongan Druze, salah sebuah kumpulan minoriti utama di Timur Tengah, khususnya Syria, Lubnan dan Israel.

Artikel kiriman Muhammadk untuk The Patriots.


Membedah Lagu Up&Up Oleh Coldplay

Bagi yang meminati muzik beraliran rock, tentunya nama kumpulan Coldplay sudah tidak asing lagi bagi anda. Kumpulan yang ditubuhkan pada tahun 1996 ini semakin hari semakin mendapat tempat di hati para penggemar muzik. Nama mereka semakin ranum dan mekar di industri hiburan seantero dunia. Kumpulan yang berasal dari London ini mempunyai dua nama pada fasa awal penubuhannya iaitu Pectrolaz (1996-1997) dan Starfish (1997-1998) lalu ditukarganti namanya kepada Coldplay sehingga sekarang. Coldplay dianggotai oleh empat jejaka iaitu Chris Martin selaku vokalis utama/pemain piano/gitaris, Jonny Buckland selaku gitaris utama/pemain harmonika/penyanyi latar, Guy Berryman selaku pemain gitar bas/penyanyi latar dan Will Champion selaku pemain drum dan alat-alat perkusi.

Gaya atau pembawaan rock mereka pernah dibandingkan dengan kumpulan Radiohead dan Oasis. Walaubagaimanapun, Chris Martin telah membuat satu klarifikasi bahawa Coldplay merupakan sebuah kumpulan limestone rock berbanding kumpulan lain yang berlatarbelakangkan hard rock. Perkara ini jelas terbukti dalam pembikinan lagu yang berjudul Viva la Vida yang membawakan elemen art rock menggunakan alat muzik yang pelbagai seperti piano dan honky-tonk.

Di samping terkenal dengan video muzik yang kreatif dan di luar kotak, Coldplay turut memenangi banyak anugerah berprestij. Kumpulan ini menjadi terkenal sejak single pertama mereka yang berjudul Yellow ke udara dan berdendang di segenap corong radio serta media-media di seluruh dunia. Antara anugerah yang telah dimenangi oleh Coldplay adalah Album of The Year daripada New Musical Express (NME) dan juga Record of The Year sewaktu di Grammy Award ke-46.

Berdasarkan anugerah dan pencapaian yang telah dikecapi oleh Coldplay, maka sudah terang lagi bersuluh bahawa kumpulan mereka bukanlah sebuah kumpulan picisan. Karya dan lirik lagu yang dihasilkan sarat dengan mesej dan pengajaran kepada pendengarnya. Salah satu lagu yang cukup terkenal adalah Up & Up daripada album A Head Full of Dreams dilancarkan pada 22 April 2016.

Frasa Up & Up boleh didefinisikan sebagai satu keadaan seseorang itu sedang mengalami penambahbaikan atau bergerak ke hadapan. Secara literalnya, tajuk lagu ini boleh dikatakan sebagai keadaan seseorang yang sedang bergelut dalam kesusahan dan kesukaran lalu dia berubah ke posisi yang lebih baik. Saya sarankan untuk para pembaca mendengar terlebih dahulu lagu ini sebelum membaca perkongsian yang jauh daripada kesempurnaan ini.

Saya akan bahagikan perkongsian ini kepada dua artikel. Pada artikel kali ini,  tulisannya adalah tentang maksud di sebalik lirik lagu Up & Up dan pada artikel seterusnya pula (dengan pengetahuan yang terbatas ini), saya akan cuba leraikan teka-teki atau misteri di sebalik muzik video lagunya pula.

LIRIK LAGU DAN MAKSUDNYA.

Fixing up a car to drive in it again,

Searching for the water hoping for the rain,

Up and up, Up and up…

Down upon the canvas working meal to meal,

Waiting for a chance to pick your orange field

Up and up, Up and up…

Jika diperhatikan, rangkap ini menganalogikan kehidupan ini seperti mengendalikan sebuah kenderaan lantas jalan yang dilalui itu adalah perjalanan kehidupan kita. Sudah tentu jalan yang dilalui itu tidak senantiasa mendatar dan lurus. Akan ada naik dan turun, jalan yang berbukit bukau dan berbatu kerikil, serta jalan berlubang-lubang. Namun, perjalanan harus diteruskan kerana sekiranya kita berhenti di pertengahan, sudah pastinya akan menemukan kerugian bahkan kegagalan. Malah, lirik pada rangkap ini juga menggambarkan bahawa sewaktu dalam perjalanan sudah pastinya kita akan kehausan dan keletihan maka kita harus teruskan perjalanan untuk mencari bekal demi kelangsungan kehidupan, bukannya berhenti dan tidak berbuat apa-apa.

Kemudian, lirik ini menggambarkan kesukaran dan kepayahan untuk mengais rezeki. Mentafora kanvas yang digunakan memberikan gambaran bahawa seseorang itu bekerja sedangkan dia sedang berada dalam keadaan yang serba kekurangan dan akhirnya orang tersebut berharap (atau memendam angan) untuk memiliki ladang oren lalu menuai hasilnya. Sesungguhnya dalam kehidupan ini memang ada orang yang hidupnya kais pagi makan pagi, kais petang makan petang tetapi dia merasakan hidupnya tercukupi dan terpenuhi. Namun, ada juga orang yang hidupnya ibarat petik sahaja jari semua diperolehnya. Itu pun masih belum cukup buatnya. Hakikatnya, rasa cukup itu terletak pada rasa syukur kita terhadap nikmat dan anugerah yang telah diberikan dalam hidup masing-masing.

See a pearl form a diamond in the rough,

See a bird soaring high above the flood,

It’s in your blood, It’s in your blood…

Pada rangkap ini, Coldplay seakan-akan ingin mengatakan bahawa ‘pearl’ atau mutiara itu merupakan satu perkara yang sangat berharga dan memerlukan kesungguhan serta pengorbanan untuk mendapatkannya di laut dalam. Manakala ‘diamond’ pula tidak akan kelihatan bersinar seandainya dibiarkan dalam lumuran lumpur. Maka, permata tersebut haruslah digilap dari hari ke hari untuk menampakkan dan menonjolkan sinarnya.

Adapun burung, saya lebih suka untuk mengaitkannya dengan lirik lagu M. Nasir pada ulasan lagu saya yang sebelum ini di lagu Tanya Sama Itu Hud-Hud iaitu pada lirik “Lihat dari mata burung jangan lihat dari dalam tempurung”. Hampir sama, bukan? Kedua-duanya menggalakkan kita untuk keluar dari zon selesa berada dalam masyarakat dan menimba sebanyak-banyaknya ilmu berbanding sekadar bersedap-sedap di perbaringan sambil diulit selimut angan.

Maksudnya di sini, semua yang disebutkan di atas ; rajin, kesungguhan, keinginan untuk belajar, bakat, kebolehan terpendam dan cita-cita semuanya ada dalam diri kita. Semuanya mengalir dalam darah setiap seorang daripada kita. Tetapi bergantung kepada seseorang itu kerana di mana ada kemahuan, di situ ada jalan. Tepuk dada, tanya selera.

Underneath the storm an umbrella is saying,

Sitting with the poison takes away the pain,

Up and up, Up and up…

Masyarakat Melayu terutamanya sangat kaya dengan perumpamaan dan bahasa. Sudah pasti anda biasa mendengar peribahasa alah bisa, tegal biasa. Nah! Perkara ini dapat ditamsilkan kepada payung dalam lirik di atas. Tugas payung adalah melindungi seseorang daripada hujan dan panas. Walaupun dingin yang mencengkam, hatta panas yang terik dan gersang payung tersebut masih teguh memberikan teduh kepada tuannya. Meskipun payung tersebut sakit dan menanggung beban, tetapi baginya alah bisa tegal biasa.

Malah, payung tersebut mengungkapkan, “Sitting with the poison takes away the pain”, bermakna sakit yang dialami sudah tidak dirasakan lagi kerana sudah terimunisasi terhadap racun yang menyerang. Di samping itu, payung tersebut sentiasa bersiap sedia atas segala kemungkinan yang bakal berlaku. Oleh sebab itu, orang tua-tua gemar sekali akan peribahasa sediakan payung sebelum hujan.

We’re gonna get it, get it together,

I know we’re gonna get it, get it together somehow,

We’re gonna get it, get it together and flower,

We’re gonna get it, get it together,

I know we’re gonna get it, get it together and float,

We’re gonna get it, get it together and go,

Up and up and up…

Apabila kita amati dengan teliti korus lagu ini, sudah terang lagi bersuluh bahawa setiap perkara yang telah dituliskan untuk kita, yang bakal direzekikan untuk kita akan tetap menjadi milik kita. Hanya masanya sahaja yang belum tentu. Allah SWT telah menentukan rezeki hamba-Nya sejak dari zaman roh lagi. Namun demikian, harus diberi perhatian bahawa yang bulat tidak datang bergolek yang pipih tidak datang melayang. Usaha juga sangat perlu dititikberatkan dan bukannya sekadar berpeluk tubuh sahaja. Namun, sekiranya seseorang itu jatuh untuk kali yang ke-10, jangan lupa bangkit untuk kali yang ke-11.

Lying in the gutter aiming for the moon,

Trying to empty out the ocean with a spoon,

Up and up, Up and up…

Yang bulat tidak datang bergolek, yang pipih tidak datang melayang. Begitulah yang dapat dikatakan berkenaan dengan lirik di atas. Kita tidak akan dapat untuk meraih atau mencapai sesuatu tanpa wujudnya ketidakselesaan. Kerana pengorbanan itu memerlukan keringat, memerah tenaga, menguras kewangan dan menjadikan kita sentiasa tidak cukup waktu untuk berehat. Oleh hal yang demikian, barangsiapa yang sentiasa bergumul dengan cita-cita tetapi tidak keluar dari zon selesanya, maka itulah antara orang-orang yang sekadar berangan-angan. Hamka berkata bahawa sekiranya seseorang itu mempunyai hasrat dan cita-cita yang ingin dikecapi tetapi dia sekadar berpeluk tubuh sahaja maka dia ialah orang yang bodoh. Allah SWT memberikan peringatan dalam al-Quran mafhumnya,

“Balasan baik yang dijanjikan oleh Allah itu tidak akan didapati hanya dengan angan-angan kamu semata-mata. Dan tidak pula dengan angan-angan Ahli Kitab (Yahudi dan Nasrani). Sesiapa yang melakukan kejahatan dia akan dibalas dengan kejahatan. Dan dia tidak pula akan mendapatkan (selain daripada Allah) seseorang pun yang dapat melindunginya. Dan tidak ada pula yang dapat menolongnya.”

(an-Nisa, 4:123)

Bahkan, junjungan besar Nabi Muhammad SAW juga bersabda,

“Dua hal yang paling aku cemaskan atas engkau. Panjang angan-angan dan mengikut hawa nafsu. Sesungguhnya panjang angan-angan itu dapat melupakan akhirat sedangkan mengikut hawa nafsu dapat menjauhkan diri daripada kebenaran.”

Jadi, sudah terang lagi bersuluh bahawa sikap berangan-angan itu sebenarnya tidak digermari dan digalakkan dalam Islam. Disebabkan perkara inilah pada lirik di atas dituliskan “Trying to empty out the ocean with a spoon” iaitu tidak kira sebesar mana cita-cita itu, ia harus diiringi dengan usaha yang berterusan (istiqamah) di samping bertawakal dan memohon pertolongan daripada Yang Maha Esa.

How come people suffer? How come people part?

How come people struggle? How come people break your heart?

Break your heart?

Yes I wanna grow, yes I wanna feel,

Yes I wanna know, show me how to heal it up,

Heal it up…

Setiap perkara yang terjadi bukanlah berlaku dengan sia-sia. Semuanya ada rahasia, sebab dan hikmah tersendiri yang mata kasar manusia tidak dapat melihat dek dipenuhi dengan dosa dan keburukan. Untuk memberi faham kepada anda, saya cuba bawakan karya Hamka yang cukup terkenal, Tenggelamnya Kapal Van Der Wijck. Lihatlah betapa terpinggir dan tersiat-siatnya hati Zainuddin.

Sudahlah jatuh, ditimpa pula dia dengan tangga. Sudahlah dikeji dan dicaci, malah ditolak lagi cintanya oleh Hayati kerana tidak sekufu. Walaubagaimanapun, cuba perhatikan bagaimana Zainuddin boleh bangkit sehingga menjadi orang yang sangat dikenal ramai? Adakah cukup sekadar meratapi nasib dan menyalahkan takdir? Tidak. Zainuddin belajar daripada rasa sakit cintanya ditolak dan perasaan terpinggir akibat adat yang menyalahi agama. Zainuddin menjadikan semua rasa sakit itu sebagai pemangkin untuknya bangkit lalu meneruskan langkah dalam perjuangan kehidupan. Lantas, kita bagaimana? Adakah mahu kita belajar atau sekadar menjadikan media sosial sebagai ‘sahabat’? Tepuk dada, tanya selera.

See the forest there in every seed,

Angels in the marble waiting to be freed,

Just need love, Just need love,

When the going is rough, saying… (ulang korus)

Sebiji benih mempunyai keupayaan untuk menjadi sebatang pohon. Jika ada 1000 biji benih, maka 1000 batang pohon. Dan apabila dijaga dengan baik, dibajai dengan rapi maka benih-benih tersebut akan tumbuh menjadi pepohon yang sihat dan mungkin berbuah ranum. Begitu juga dengan hidup ini. Setiap seorang daripada anda mempunyai kebolehan dan keistimewaan untuk menghasilkan atau menyumbangkan sesuatu. Tergantung kepada kita adakah ingin diselami diri ini dengan lebih dalam lagi atau cukup sekadar apa yang ada sahaja? Pilihan di tangan masing-masing. Sekiranya betul cara dan jalan yang kita pilih, insya-Allah akan mampu menghasilkan sesuatu luar biasa. Setiap seorang daripada kita juga mempunyai keistimewaan tersembunyi yang sebenarnya ternanti-nanti untuk dilepaskan dan ditonjolkan. Maka, kenali diri sendiri dengan baik lantas gunakan kebolehan dan keistimewaan tersebut ke arah kebaikan.

And you can say what is, or fight for it,

Close your mind or take a risk,

You can say it’s mine and clench your fist,

Or see each sunrise as a gift…

Setiap orang mempunyai persepsi tersendiri terhadap setiap perkara yang berlaku. J. Joanes mengatakan bahawa apa-apa yang dilihat, didengar atau persekitaran seseorang dapat mempengaruhi pemikiran lantas dapat menghasilkan persepsi atau logic yang berbeza. Ada orang yang sanggup mengambil risiko untuk mencapai cita-citanya, ada pula yang sekadar pelan-pelan saja. Ada yang berasa cukup dengan perkara yang dimiliki, ada pula yang tetap mencari walau rumah sudah sebesar gudang. Perbezaan itu tetap ada, tetapi janganlah sampai berpecah dan bertelagah. Eloklah seandainya diraikan perbezaan itu dan bermusyawarahlah.

Setakat ini saja perkongsian buat kali ini. Suka diingatkan kepada semua bahawa tulisan ini tidak mempunya apa-apa validiti kerana hakikatnya, lagu atau liriknya boleh ditafsirkan dalam pelbagai skop lagi. Seperti yang telah dikatakan pada perenggan sebelumnya bahawa setiap orang mempunyai kaca mata yang berbeza. Bukanlah ilmu yang dimiliki setinggi gunung sehingga mampu menafsirkan lagu ini, tetapi sekadar berkongsi fikiran. Nantikan tulisan seterusnya berkenaan makna tersirat di sebalik muzik video lagu Up & Up ini. Jadi, kepada yang masih belum menontonnya, dinasihati untuk berbuat demikian agar mendapat gambaran yang lebih jelas nanti.

Wallahu Ta’ala A’lam.


Kedurjanaan Samiri Yang Membawa Lembu Emas Untuk Menyesatkan Umat

Beberapa hari lepas, kecoh kat media sosial. Kononnya masa upacara pembukaan Sukan Komanwel 2022 di Birmingham, UK, ada lembu gergasi merupakan cubaan orang Barat nak hidupkan semula kisah Samiri. Geng TK bersoraklah sebab ada cerita yang ikut alur diorang. Tapi hal ini sudah dijawab dalam satu artikel sehari sebelumnya.

Tapi siapa sebenarnya Samiri? Samiri sebenarnya merujuk kepada seorang lelaki berdarah Bani Israel yang membina sebuah patung anak lembu kononnya untuk dijadikan sembahan untuk mereka. Kisahnya direkodkan dalam firman-Nya menerusi ayat 85-91 dan 95-98, Surah Thaha.

Selepas berjaya membawa Bani Israel menyeberangi Laut Merah yang dibelah dua dengan izin-Nya, tugas Nabi Musa a.s dan saudaranya Nabi Harun a.s ialah untuk memimpin mereka ke tanah yang dijanjikan (bumi Palestin). Pada masa sama, baginda juga berdakwah dan menyeru Bani Israel agar sentiasa mengesakan Tuhan Yang Satu iaitu Allah s.w.t.

Tetapi mengikis kepercayaan lama dewa-dewi yang terhasil akibat pergaulan mereka dengan orang Mesir Purba ketika itu bukanlah sesuatu yang mudah. Kalau hal ini mudah, masakan Nabi Musa a.s diberi gelaran Ulul Azmi. Gelaran ini diberi kepada nabi dan rasul yang diuji dengan ujian hebat semasa berdakwah termasuk kedegilan kaum yang diutus kepada mereka. Selain Nabi Musa a.s, Nabi Nuh, Nabi Ibrahim, Nabi Isa a.s dan Nabi Muhammad s.a.w turut termasuk dalam kumpulan Rasul Ulul Azmi.

Sebelum itu, kami cadangkan korang dapatkan KITAB TAMADUN ISLAM. Buku ini mendedahkan pelbagai sisi ketamadunan Islam termasuk perihal kerajaan-kerajaan yang mencorak kemajuan ummah. Nak tahu lagi, dapatkannya sekarang! Beli di Shopee: https://shopee.com.my/The-Patriots-Kitab-Tamadun-Islam.-i.238336777.5538250581

Sikap Bani Israel yang bukan saja degil tetapi bodoh sombong bukan sekali mencabar kesabaran Nabi Musa a.s. Dan ini diperlihatkan dalam banyak kisah mereka yang disebut dalam al-Quran termasuk kisah Samiri. Semuanya bermula dengan tindakannya mengambil tanah bekas tapak kuda yang ditunggang malaikat Jibril semasa memimpin rombongan Bani Israel keluar dari Laut Merah. Setelah mengambilnya, Samiri menanti masa sesuai untuk menggunakannya.

Semasa perjalanan, Bani Israel terserempak dengan sebuah kaum yang menyembah berhala. Hal ini direkodkan Allah s.w.t dalam ayat 138, Surah al-A’raf mafhumnya, “Dan Kami bawakan Bani Israil ke sebarang Laut (Merah) itu lalu mereka sampai kepada suatu kaum yang sedang menyembah berhala-berhalanya. (Melihatkan yang demikian) mereka (Bani Israil) berkata: “Wahai Musa buatlah untuk kami suatu tuhan (berhala) sebagaimana mereka mempunyai beberapa tuhan”. Nabi Musa menjawab: “Sesungguhnya kamu ini adalah kaum yang jahil.”

Sesungguhnya Bani Israel diberi pelbagai nikmat semasa merentasi gurun Semenanjung Sinai. Rasa panas, Tuhan kurniakan awan sebagai naungan untuk berteduh. Rasa lapar dan dahaga, Tuhan kurniakan Manna dan Salwa serta perintahkan Nabi Musa a.s ketuk batu bagi menghasilkan 12 mata air. Semua ini direkodkan dalam ayat 160, Surah al-A’raf. Tetapi di sebalik semua nikmat ini, Bani Israel masih enggan bersyukur – satu perkara yang sentiasa mencabar kesabaran Nabi Musa a.s.

Baginda masih ingat janjinya kepada Bani Israel bahawa Allah akan membinasakan Firaun (majoriti percaya ia merujuk kepada Ramses II) dan mengurniakan sebuah kitab sebagai panduan hidup. Bagi mendapatkan kitab yang dinyatakan, Allah s.w.t memerintahkan baginda agar mendaki Bukit Thursina dan berpuasa selama 30 hari.

Semasa ketiadaan Nabi Musa a.s, urusan kepimpinan Bani Israel diserahkan kepada Nabi Harun a.s. Baginda turut berjanji akan pulang dalam tempoh 30 hari. Bagaimanapun, kesilapan baginda bersugi semasa tempoh itu menyebabkan tempoh puasa baginda dilanjutkan lagi selama 10 hari.

Semasa di bukit ini jugalah, Nabi Musa a.s memohon agar dapat melihat-Nya. Kisah ini disebut dalam ayat 143, Surah al-A’raf, “Dan ketika Nabi Musa datang pada waktu yang Kami telah tentukan itu, dan Tuhannya berkata-kata dengannya, maka Nabi Musa (merayu dengan) berkata: “Wahai Tuhanku! Perlihatkanlah kepadaku (ZatMu Yang Maha Suci) supaya aku dapat melihatMu.

“Allah berfirman: “Engkau tidak sekali-kali akan sanggup melihatKu, tetapi pandanglah ke gunung itu, maka kalau ia tetap berada di tempatnya, nescaya engkau akan dapat melihatKu”, Setelah Tuhannya “Tajalla” (menzahirkan kebesaranNya) kepada gunung itu, (maka) “TajalliNya” menjadikan gunung itu hancur lebur dan Nabi Musa pun jatuh pengsan. Setelah ia sedar semula, berkatalah ia: “Maha Suci Engkau (wahai Tuhanku), aku bertaubat kepadaMu, dan akulah orang yang awal pertama beriman (pada zamanku).”

Selepas 30 hari yang dijanjikan, Bani Israel mula resah kerana Nabi Musa a.s masih belum pulang. Lantas, ada yang berpandangan baginda sebenarnya sudah naik angin dan bertindak meninggalkan mereka. Walaupun cuba ditenangkan oleh Nabi Harun a.s, kesabaran mereka semakin menipis. Kesempatan ini segera direbut oleh Samiri yang meminta mereka mengumpulkan segala emas yang dimiliki bagi membolehkannya membina sebuah patung anak lembu.

Selepas mendapat tahu apa yang berlaku, Nabi Harun a.s cuba menghalang tetapi gagal. Samiri kemudiannya menghasilkan sebuah patung anak lembu yang cantik. Kemudian, tanah bekas tapak kuda Jibril dimasukkan dalam patung tersebut. Tanpa semena-mena, patung tersebut boleh bersuara. Bani Israel yang takjub segera menyembah patung anak lembu Samiri.

Apabila Nabi Musa a.s pulang sambil membawa kepingan-kepingan batu berupa Kitab Taurat, alangkah terkejutnya baginda melihat Bani Israel menyembah berhala. Dengan rasa marah, baginda mengherdik saudaranya Nabi Harun a.s kerana gagal mencegah perbuatan syirik itu. Bagaimanapun, baginda memberitahu Nabi Musa bahawa beliau telah berusaha mencegah tetapi tiada upaya untuk menghentikannya.

Lantas, baginda segera mencari Samiri dan bertanya apa punca dia melakukan kegilaan ini. Dia hanya menjawab dia melakukan semua ini selepas didorong oleh nafsu dan melihatnya sebagai sesuatu yang diketahui dirinya sahaja. Berang, Nabi Musa a.s segera memusnahkan patung anak lembu itu dan mengarahkan lelaki durjana itu meninggalkan Bani Israel.

Akibat perlakuannya itu, Samiri dijangkiti satu penyakit aneh dengan izin-Nya untuk baki hayatnya. Dikatakan jika ada yang cuba menyentuh kulitnya, kulitnya akan merasa panas seolah-olah dibakar dengan api. Lantas, untuk mengelak orang menyentuhnya, Samiri hanya akan berkata, “Jangan sentuh aku.” Dan di akhirat pula, Tuhan menjanjikan balasan buruk yang teruk khas buat dirinya.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Sasongko, A. (2019, 16 April). Kisah Samiri dan Patung Anak Sapi. Republika.

Abd. Hanif, M. W. (2019). KISAH NABI MUSA: MUNAJAT MUSA. KAUMNYA MENYEMBAH PATUNG LEMBU. Majalah Solusi.